چەند قوتابییەكی كوردستان كارەبایەكی نوێ و دۆستی ژینگە بەرهەم دێنن\nڕاپۆرت 16/06/2022 - 11:30 شوان بەرزنجی\nچەند قوتابییەكی ئامادەیی پیشەسازیی هەولێر، بە سەرپەرشتیی مامۆستایەكیان بە دوو پڕۆژە و بەبێ بەكارهێنانی هیچ سەرچاوەیەكی وزە، كارەبا بەرهەم دێنن، كە یەكێك لە پڕۆژەكان هەوای ئۆتۆمبێل لە شەقامەكان دەگۆڕێت بۆ وزەی كارەبا.\nعەلی خالید، قوتابیی ئامادەیی پیشەسازی هەولێر، كە یەكێكە لە خاوەنی بیرۆكەكان، بە (باسنیوز)ی راگەیاند: "ئێمە گرووپێك لە قوتابییانی ئامادەیی پیشەسازی، چەند بیرۆكەیەكمان هەیە، لەوانە بەرهەمهێنانی كارەبا لە هەوا و بەبێ هیچ سەرچاوەیەك تەزووی كارەبا بەرهەم دێنین ،كە بە تێچووی كەم و كوالێتیی باشە".\nقوتابییەكان بیرۆكەیەكی تریشیان هەیە، كە لە رێگەی سووڕانی چەند ماتۆڕێك، تەزووی كارەبا بەرهەم دێنن.\nئەو باسی لە پڕۆژەكەیان كرد و گوتی: "داینەمۆیەك و ماتۆڕێكمان هەیە بە پاترییەكەوە بەستراون، كە وەكوو سولفی ئۆتۆمبێلە، ئەوكات سووڕانەوەی ماتۆڕەكە دەبێـت و كارەبامان پێ دەدات، بەبێ پشتبەستن بە هیچ سووتەمەنی و سەرچاوەیەك، لە هەمان كاتدا دۆستی ژینگەشە".\nلەبارەی بیرۆكەكەی دیكەیان، عەلی خالید، گوتی: "لە هەندێك شەقام حكوومەت پێویستی بە تێچووێكی زۆر هەیە بۆ رووناككردنەوە، بۆیە بیرمان كردەوە، داینەمۆیەكی هەوایی دابنێین، كە پێیویستی بە پاتری و ئینفێكتەرێك هەیە، سوود لە هەوای ئۆتۆمبێلەكان وەردەگیرێت و كارەبا بەرهەم دێت".\nئەو قوتابییە ئاماژەی بەوەش دا، لە رێگەی ئەو پڕۆژەیەوە، هەم كارەبای پاك بەرهەم دێنن و هەمیش دەتواندرێت ژمارەیەك دەرچوو بخنە سەر كار، گوتیشی: "بۆ سەرخستنی ئەو بیرۆكەیە، پڕۆژانە پێویستمان بە هاوكاریی حكوومەت، یان رێكخراوەكانە، بۆ ئەوەی پڕۆژەكان بكەونە سەر پێی خۆیان”.\nشایانی باسە، ئەو قوتابییانە لە دواقۆناغی ئامادەیی پیشەسازیی هەولێرن.\nلای خۆیەوە، مامۆستا شوان گۆمەشینی، سەرپەرشتیاری بیرۆكەكەی قوتابییان بۆ (باسنیوز) رایگەیاند: "بە رێنوێنیی ئێمە، چەند قوتابییەكی ئامادەیی پیشەسازیی هەولێر، بیرۆكەیەكیان پێشكەش كردووە، بۆ ئەوەی بەبێ بەكارهێنانی هیچ سەرچاوەیەك تەزووی كارەبا بەرهەم بێنن".\nزیاتر گوتیشی: "یەكێك لە بیرۆكەكان سوودوەرگرتنە لە هەوای شەقامەكان، بۆ نموونە لە شەقامی 120 مەتری و 150 مەتری فەڕارەیەك دادەندرێ، كە وەكوو پانكەیە و بە بای ئۆتۆمبێلەكان دەسووڕێت و بایەكە دەگۆڕێت بۆ تەزووی كارەبا، دەتواندرێت بۆ گلۆپی شەقامەكانیش سوودی لێ وەربگیرێت".\nئەو مامۆستایە روونی كردەوە، قوتابییه‌كان بە كردار بیرۆكە و پڕۆژەكانیان تاقی كردووەتەوە و سەركەوتوو بوونە.\nئاماژەی بەوەش دا، لە هەمان شوێن، بۆ نموونە كۆمپانیایەك یان كارگەیەك، یان باڵاخانەیەكی نزیك، دەتوانێت كارەبایەكە وەربگیرێت، گوتیشی: "بیرۆكەكە نموونەیەكی بچووكە و دەتواندرێ بۆ شتی گەورەتر فراوان بكرێت، ئەو پڕۆژەیە دەكرێت حكوومەتیش سوودی لێ وەربگرێت.\nلەلایەن رێكخراوێكی نەرویجییەوە به ناوی (BIP) خولێكی سێ رۆژە بە قوتابییەكان كراوە، خولەكە بە ناوی هاندانی قوتابییان بۆ پڕۆژەی بچووك بووە.\nشوان گۆمەشینی گوتیشی: "بڕیار وایە ئەو رێكخراوە نەرویجییە، پاڵپشتیی ئەو بیرۆكەیەی قوتابییان بكات"


حەوتەمین شارەوەانی ئیتاڵیا ڕەگەزنامەی فەخری بەخشیە ئۆجەلان\nشارەوانی شارۆچکەی "بینرولا" لە شاری تۆرینۆ لە باکوری خۆرئاوای ئیتالیا ئەمڕۆ شەممە ڕەگەزنامەی فەخری بەخشیە عەبدوڵا ئۆجەلان ڕابەری پارتی کرێکارانی کوردستان (پەکەکە)، کە ماوەی ١٨ساڵە لەلایەن دەسەڵاتدارانی تورکیاوە لە زنیدانی ئیمرالی زیندانیکراوە.\nماڵپەڕی روسیالیەوم لە زاری شارەوانی ئەو شارۆچکەیەی ئیتالیاوە بڵاویکردەوە، ئەو بڕیارەیان بۆیە داوە وەک پشتیوانییەک لە تێکۆشانی گەلی کورد لەپێناو بەدەستهێنانی مافەکانیدا بە ڕێگەچارەی ئاشتییانە.\nلە بەشێکی تری لێدوانی شارەوانی شارۆچکەکەی ئیتالیا هاتووە "عەبدوڵا ئۆجەلان سوربووە لەسەر شێوازی ئاشتییانە بۆ چارەسەرکردنی کێشەی کورد، سەرباری ئەوەی ماوەیەکی زۆرە زیندانی کراوە".\nشارەوانیەکەی ئیتالیا ئاماژەی بەوەش کرد، پێدانی ڕەگەزنامەی فەخری بە ئۆجەلان بەهۆی ئەو ڕۆڵە گەورەیەوەیە کە هێزە کوردییەکان هەیانە لە دژی چەکدارانی داعش.\nئەوە لەکاتێکدایە تا ئێستا ژمارەی ئەو شارەوانییانەی کە ڕەگەزنامەی فەخریان داوە بە ئۆجەلان گەشتووەتە ٧ شارەوانی، لەوانە شارەوانەکانی بالیرۆم و ناپۆلی ئیتالیا، دواتریش شارەوانی بینرولا ڕێککەوتنێکی برایەتی و دۆستایەتی لەگەڵ شارەوانی کۆبانی ئیمزا کرد.\nعەبدوڵا ئۆجەلان لە ٤ی نیسانی ١٩٤٨ لە گوندی ئامارا (عومەرلی) لە شارۆچکەی سروجی سەر بە پارێزگای ڕحا (ئۆرفە)ی باکووری کوردستان لەدایکبووە.\nئۆجەلان تاوەکو ساڵی ١٩٩٨ لە وڵاتانى لوبنان و سوریا بوو. لە لوبنان ژمارەیەک کەمپى بۆ ڕاهێنانى ئەکادیمى و سەربازى و سیاسیى گەریلاکانى پەکەکە دامەزراندبوو. کاتێک لە ساڵى ١٩٩٨ پەیوەندییەکانى نێوان تورکیا و سووریا تێکچوو. تورکیا ھەڕەشەی لە سووریا کرد، کە هێرش دەکاتە سەر ئەو وڵاتە. ئەوەش بووە هۆى ڕێککەوتنى ئەدەنە لە ساڵى ١٩٩٨دا لە نێوان ئەنقەرە و دیمەشقدا و لە ئەنجامى ئەو قەیرانەدا ئۆجەلان لە ٩ی تشرینى یەکەمى ١٩٩٨ سوریاى بەجێهێشت و ڕووی لە ڕووسیا کرد. سەربارى ئەوەى پەرلەمانى ڕووسیا (دۆما) بە زۆرینەى هەرە زۆر دەنگى مانەوەیان بە ئۆجەلاندا، بەڵام حکومەتى ڕووسیا ڕێگاى مانەوەى بە ئۆجەلان نەدا.\nعەبدوڵا ئۆجەلان لەسەر بانگهێشتى ژمارەیەک پەرلەمانتارى ئیتالیا ڕووى لەو وڵاتە کرد، کە ماسیمۆ دالێما سەرۆک وەزیرانى ئەو کاتى ئیتالیا بوو. بەهۆى گوشارەکانى تورکیا و ئەمەریکاوە ئیتالیاش نەیتوانى زیاتر لە دوو مانگ ڕێگا بە مانەوەى ئۆجەلان بدات\nکاتێک ئۆجەلان لە ڕۆژى ١٥ى شوباتى ١٩٩٩ باڵیۆزخانەى یونانى لە شارى نایرۆبیى پایتەختى کینیا بەجێهێشت لە ڕێگاى ڕۆیشتن بۆ فڕۆکەخانە لەلایەن چەند ئۆتۆمبێل و ژمارەیەک کەسى دەمامکدارەوە هێرشکرایە سەر کاروانى ئۆتۆمبێلەکانى و لە دواى بێهۆشکردنى ئۆجەلان، بەو فڕۆکەیە کە پێشتر ئامادە کرابوو فڕێندرا بۆ تورکیا.\nعەبدوڵا ئۆجەلان زیاتر لە ٤٠ کتێبی نووسیوە. لە زیندانی ئیمڕاڵی نۆ کتێبی نووسیوە و بڵاوکراوەتەوە. بەشێک لە کتێبەکانی وەرگێڕدراونەتە سەر زمانەکانی ئینگلیزی، ئەڵمانی، فەڕەنیسی، ئیتالی، ڕوسی، ئیسپانیولی، فارسی و عەرەبی.\n1378 جار خوێندراوه‌ته‌وه\nکۆی سه‌ردان: 16742183


كه‌سوكاری شیرین ئەبو عاقلە: شیرین بە فیشەکێک کوژراوە کە جگە لە ئیسرائیلییەکان لای کەس نییە\nشیرین ئەبو عاقلە\nئانتون ئەبو عاقلە، برای شیرین ئەبو عاقلەی خانمە پەیامنێری کەناڵى ئەلجەزیرە کە لە 11ی ئایاردا لە کەرتی خۆرئاوای داگیرکراو کوژرا، رایگەیاند، ''هەموو راپۆرت و بەڵگەکان بەو ئاڕاستەیەن کە ئەبو عاقلە لەلایەن ئیسرائیلەوە کوژراوە''.\nرۆژنامەنووسی فەڵەستینی شیرین ئەبو عاقلە کە لە میانی گواستنەوەی پێشهاتەکانی هەڵکوتانی هێزەکانی ئیسرائیل لە ناوچەی جەنینی کەرتی خۆرئاوا تەقەی لێکراو کوژرا، براکەی ئانتون بۆ ئاژانسی ئانادۆڵو دوا.\nئانتون ئەبو عاقلە، باسی لەوە کرد کە وەک خانەوادەی شیرین ئەبو عاقلە تیشکیان خستووەتە سەر دادگای سزای نێودەوڵەتی کە چاودێری پرۆسەی لێکۆڵینەوە کوژرانی شیرین دەکات کە لەلایەن بەرپرسانی فەڵەستینەوە درێژەی هەیە و، رایگەیاند، ''ئەوەی ئێستا ئێمە پشتی پێ دەبەستین دادگای سزای نێودەوڵەتییە. ئێمەش هەنگاومان دەبێت لەبارەی تاوانی کوشتنەکە، بەڵام هێشتا زووە قسە لەسەر ئەوە بکرێت''.\nئەبو عاقلە ئەوەشی خستەڕوو کە کاریان کردووە بۆ ئەوەی لە زۆر ئاڕاستەوە جووڵە بکەن، سەبارەت بەو دیمەنەشی ئەلجەزیرە بڵاویکردەوە لەبارەی ئەو فیشەکەی بووە هۆی کوشتنی خوشکەکەی رایگەیاند: ''ئەوانەی بڵاوکرانەوە بەڵگەیەکی شەفاف و روونن، بە پشت بەستن بە ئەنجامەکانی پسپۆڕان و تاقیگەکان لەبارەی ئەو پشکنینەی لە سەر فیشەکەکە کراوە لەگەڵ توێکاری تەرمەکە،هەموو ئەوانە دەری دەخەن کە شیرین ئەبو عاقلە بە فیشەکێک کوژراوە کە جگە لە ئیسرائیلیەکان لای کەس نییە''.


ئەردۆغان: نەتەوە یەکگرتووەکان داڕماوه\nسەرۆك کۆماری تورکیا ره‌جه‌ب ته‌يب ئه‌ردۆغان\nسەرۆك کۆماری تورکیا ره‌جه‌ب ته‌يب ئه‌ردۆغان رايگه‌ياند، "نەتەوە یەکگرتووەکان تەواوبووە. هەڵوەشاوەتەوه و بەسەریەکدا کەوتووە. لەئێستادا سەرەڕای ئەوەی کە مافی خۆمانە، بەڵام ناتوانین بە سکرتێری گشتی نەتەوە یەکگرتووەکان بگەین".\nسەرکى كۆمارى تورکیا تیشکی خستە سەر بابەتی گواستنەوەی باڵیۆزخانەی ئەمریکا و گوتی: ''ئه‌مریكا به گواستنه‌وه‌ی باڵیۆزخانه‌كه‌ی بۆ قودس سوكایه‌تی كردووه به نه‌ته‌وه‌یه‌كگرتووه‌كان و بڕیاره‌كانی ده‌زگاكانی نێوده‌وڵه‌تی''.\nئه‌ردۆغان گوتیشی: ''له شوێنێكی دیكه‌ی جیهان ئه‌گه‌ر ئه‌مه رویدابا، هه‌موو وڵاتانی جیهان ده‌هاتنه سه‌ر پێ، به‌داخه‌وه گوشارێكی زۆر له‌لایه‌ن ئیسرائیله‌وه ده‌خرێته سه‌ر فه‌ڵه‌ستینییه‌كان. جگه له توركیا، له جوگرافیای ئیسلامیدا هه‌موو ئه‌وانه‌ی دیكه ته‌ماشاكه‌ری ئه‌و سته‌مانه بوون كه دژ به گه‌ڵی فه‌ڵه‌ستین ئه‌نجام درا و تراژیدیاكانی كه‌به‌سه‌ریان هات. ئه‌گه‌ر جیهان له‌وه زیاتر له‌به‌رامبه‌ر زۆرداری ئیسرائیل بێده‌نگ بێ ئه‌وه به‌ره‌و مۆته‌كه‌یه‌كی دیكه ده‌ڕۆین''.\nسەرۆك کۆماری تورکیا جەختی کردەوە لە پشتیوانی کردنی فەڵەستینییەکان و گوتی: "تەنیا بە دڵ نا بەڵکو بە تەواوی توانامانەوە لە پاڵ برا فەڵەستینییەکانمان دەبین. هەرگیز رێگە بە ئیسرائیل نادەین بە زۆرەملێ قودس داگیربکات".


سەرۆکی حکومەتی هەرێمی کوردستان پێشوازی لە شاندێکی سەربازی ئەمەریکی دەکات - Hekar.net : Hekar.net\nالكاتب admin on الإثنين, سبتمبر 23, 2019 · شاركنا الرأي\nلە دیدارەکەدا کە شۆڕش ئیسماعیل وەزیری پێشمەرگە و ستیڤن فەیگن کونسوڵی گشتی ئەمەریکا لە هەولێر ئامادەی بوون ، گفتوگۆ دەربارەی دوا پەرەسەندنەکانی عێراق و ناوچەکە کرا. بەتایبەتی هەماهەنگی بۆ رووبەڕووبوونەوەی هەڕەشەکانی داعش.\nلە بارەی پەیوەندی لە گەڵ حکومەتی فیدراڵیش جەختی لەوە کردەوە کە گفتوگۆکانمان لە سەر چەندین ئاست بەردەوامە بۆ چارەسەرکردنی هەموو کێشەکان لە سەر بنەمای دەستوور . گوتیشی گەیشتن بە رێککەوتن لە بەرژەوەندی هەموو خەڵکی عێراقە.


بلوتووس - ویکیپیدیا، ئینسایکڵۆپیدیای ئازاد\nبلوتووس (بە ئینگلیزی: Bluetooth ) پێوانەییەکی (standard) ڕاگواسنتی داتا یە. بوارێکی ڕەخساو بۆ ھەمە چەشن دەزگای ئەلکترۆنی ساز دەکات، کە داتا و زانیاریی(بە ھەموو جۆرەکانی دەق، ڕەنگ، دەنگ..ھتد) تاوتوێ پێ بکەن، وەک تەختەکلیل، تەلفۆنێکی مۆبایل، کامێرایەکی دیجیتاڵ، چاپکەرێک..و ھەروەھا، ھەموو ئەوانە بە ئاسانی لەنێوەندێکی بێتەلدا پەیوەندی دەگرن و کار لەگەڵ یەکتر دەکەن.\nلۆگۆی بلوتووس لەسەر لەپتاپ\nلۆگۆ لەسەر ئامێری ماوسی کۆمپیوتەر\n١ کارکردنی بلوتووس\n٢ داھێنەری بلوتووس\n٣ ناوی بلوتووس لە چییەوە ھاتووە\nبە بێتەل (وایەر) لە مەودایەکی ١٠ تاکو ١٠٠ مەتریدا کاردەکات، بە توانای ئاڵوگۆڕکردنی یەک مێگابیت لە چرکە‌یەکدا(١ Mbits) – بەگوێرەی تەکنیکی نوێ ئەم خێراییە دەگات ٢ مێگابیت لە چرکەیەکدا، بە لەرەلەری ٢.٤٥ مێگاھێرتز داتاکان ئاڵوگۆڕ پێدەکات.\nتاکو بتوانرێت دەزگایەک تایبەتمەندێتی Bluetooth وەربگرێت، پێویستی بەبوونی پارچەیەکی بچووکی بڕاو (تەڵاشە Chip )ـێک دەبێت تێیدا. ئەم Chip ـەش وەرگر و ھێنەرە، کە بە transceiver ناودەبرێت.  ھەردوو واتای(transmit، receive) دەگەیەنێت، ئەمڕۆکە لەناواخنی زۆربەی ئامێر و دەزگا ئەلکترۆنییەکاندا بەدی دەکرێت. شێوازی کارکرنی Bluetooth بەگوێرەی خاڵ – بۆ – خاڵ وەیان کۆمەڵە خاڵێک پێکەوە سازدەدرێت.\nکۆمپانیای ئێریکسۆنی (Ericsson) سویدی بیرۆکەی بلوتووسی ھێنایە کایەوە و پەرەی پێدا.\nپاشان کۆمەڵێک کۆمپانیانی ھاوکار، پێکەوە کۆمەڵەیەکیان پێکھێنا بۆ کارکردن تیایدا بەناوی (Special Internet Group SIG). کە برێتیی بوون لە : Ericsson، IBM، نۆکیا، کۆمپانیای تۆشیبا، ٣Com، Lucent، مایکرۆسۆفت، مۆتۆرۆلا\nناوی بلوتووس لە چییەوە ھاتووەدەستکاری\nبلوتووس گەر بیکەین بە کوردی واتە ددان شین، بەڵام لەڕاستیدا بلوتووس ناوی پاشای دانیمارک Harald Blåtand (کە بە ئینگلیزی دەبێت بە Bluetooth) بووە لە ناوەڕاستی سەدەی دەھەمدا، بەناوبانگی ئەوەوە ئەم تەکنیکە ناونراوە وەک ڕێزلێنانێک لە قارەمانێتی ئەو پاشایە کە فەرمانڕەوایەتیی و دەسەڵاتی خۆی فراوان کردووە و گەیشتۆتە نەرویج. وەک باس دەکرێت ھارالد حەزی بەخواردنی شاتوو زۆر کردووە، و لەپاش خواردنی ددانەکانی ڕەنگی شینیان وەرگرتووە و بۆیە بە ددان شین ناوبراوە.\nلاپەڕەی بلووتووس لە ئینتەرنێتدا\nوەرگیراو لە «https://ckb.wikipedia.org/w/index.php?title=بلوتووس&oldid=598461»\nدواجار لە ٢٠:١٧ی ١٦ی کانوونی یەکەمی ٢٠١٨ دەستکاری کراوە\nئەم پەڕەیە دواجار لە ٢٠:١٧ی ١٦ی کانوونی یەکەمی ٢٠١٨ نوێ کراوەتەوە.


ئەنجومەنی عەشتار: عێراق و نەتەوە یەکگرتووەکان بەرپرسن لە هێرش بۆسەر مەخمور – کوردی – RojNews.News\n10/06/2021 - 3:13:35 pm\nئەنجومەنی عەشتاری کامپی مەخمور هێرشەکانی سەر کەمپەکە و داگیرکارییەکانی دەوڵەتی تورکیان شەرمەزار کرد و ڕایانگەیاند: عێراق و نەتەوە یەکگرتووەکان بەرپرسن لەو هێرشانەدا.\nئەمرۆ ئەنجومەنی عەشتاری کامپی پەنابەرانی شەهید ڕۆستەم جودی- مەخمور، لە بەردەم بینای ئەنجومەنەکە، گردبوونەوەیەکی ئەنجامدا و ڕاگەیەندراوێکی لەسەر هێرشەکانی دەوڵەتی داگیرکەری تورک بۆسەر باشووری کوردستان بڵاوکردەوە، کە لەلایەن غوربەت ئیشەک خوێندرایەوە.\nلە ڕاگەیەندراوەکەدا ئاماژە بەوەدراوە کە ئامانجی هێرشەکانی دەوڵەتی داگیرکەری تورک نە تەنیا پەکەکە و گەریلا، بەڵکوو داگیرکردنی هەموو باشووری کوردستانە کە بە خوێنی دەیان هەزار شەهید ڕزگارکراوە و هاتووە: کامپی پەنابەرانی مەخمور بە فەرمی لەلایەن نەتەوە یەکگرتووەکانەوە دەناسرێت، بەڵام دەوڵەتی داگیرکەری تورک بۆردوومانی دەکات، داوا لە حکومەتی عێراق و نەتەوە یەکگرتووەکان دەکەین ئەرکی خۆیان بەرامبەر کامپی مەخمور بەجێی بێنن و لە بەرامبەر دڕندەیی دەوڵەتی تورک خاوەن هەڵویست بن، چونکە تا ئەو کاتەی ئێوە بێدەنگ بن هێرشەکان بەردەوام دەکات و ئێمە دەبینە قوربانیی، لە بەرامبەر ئەم قوربانیبوونەشدا، نە تەنیا دەوڵەتی تورک، دەوڵەتی عێراق و نەتەوە یەکگرتووەکانیش بەرپرسیارن.\nهەروەها هاتووە: وەک ژنان هیوا و داوامان لە گەلی کورد ئەوەیە کە بە یەکگرتنیان، کورد بکەن بە خاوەن ناسنامەیەکی ئازاد، چونکە لە ئێستادا هەموو هەوڵێکی دەوڵەتی تورک ئەوەیە کە شەڕێکی قورس لەنێوان کوردەکان دروست بکات، ئەمەش دوای ئەوەی لە بەرامبەر بەرخۆدانی گەریلا تێکشکا و هاواری بردە بەردەم ماڵی بارزانی، ئێستاش بە گەمەیەکی چەپەڵ دەیەوێت ئەو شەڕە هەڵگیرسێنێت، تا بتوانێت باشووری کوردستان بە گشتی داگیربکات.\nلە بەردەوامی هاتووە: داوامان لە گەلی کورد و هەموو هێزە سیاسییەکان ئەوەیە کە لەسەر بنەمای سیاسەتێکی هاوبەشدا لە بەرژەوەندیی گەلی کورد، کۆببنەوە و دژی داگیرکاریی ئەردۆغان تێبکۆشن، چونکە باش دەزانین و دەیبینین، دەوڵەتی تورک لە یەکێتی و یەکڕیزی گەلی کورد دەترسێت، گەل و هێزە سیاسییەکان دەیبینن، دەوڵتی تورک خۆی لە بەرامبەر دەستکەوتەکانی گەلی کورد لە باشوور و ڕۆژئاوا، پێی ناگیرێت.\nلە کۆتاییش هاتووە: ژنانی کورد و بە تایبەتیش دایکانی کورد، ئەم مافەیان هەیە کە داوابکەن، هیزە سیاسییەکان، داخوازیی دایکان و هەزاران گیانبەختکردووی گەلی کورد پێکبێنن.\nهونەرمەندان و ڕۆشنبیرانی گەرمیان دژ بە داگیرکاری پەیامێکیان بڵاو کردەوە\nهاوڵاتییەک لە هەڵەبجە بە چەقۆکوژرا


نرخی مریشك دادەبەزێت\nبەھۆی ھێنانی رێژەیەكی زۆر لە مریشكی بەستوو، نرخی مریشكی كێڵگه‌كان زۆر ھەرزان بووە جێگرى سەرۆكی كۆمەڵەی كێڵگە پەلەوەرییەكان دەڵێت، ئەگەر سنوورێك بۆ ھێنانی مریشكی بەستوو لەدەرەوە دانەنرێت ئەوانیش دەواجنەكان لە سلێمانی دادەخەن.\nنازم عه‌بدوڵڵا، جێگرى سه‌رۆكى كۆمه‌ڵه‌ى كێڵگه په‌له‌وه‌ریيه‌كانى سلێمانى بە كوردستان24 راگەیاند: "پێویستمان بە مریشكی بەستوو نییە بێتە ناو ھەرێمی كوردستانەوە، لەبەر ئەوەی زیاتر لە ملیۆن و نیوێك كەس لە ھەرێمی كوردستان خەریكی ئەو ئیشەین، لە ساڵی 2014وە زەرەر دەكەین، ئێستا مریشكی زیندوو كیلۆی بە ھەزار و 300 دینارە، ئیتر زەرەر و ماڵوێرانی لەوە زیاتر چییە، دەبێ حكوومەتی ھەرێمی كوردستان بێتە سەرخەت، ئەگەرنا ناچاەین كێڵگە پەلەوەرییەكان دابخەین".\nبه قسه‌ى خاوه‌ن كيڵگه‌كانى په‌له‌وه‌ر تێچووى به‌خێوكردنى یەك مریشك، بۆ ئه‌وان دوو هه‌زار 200ديناره، به‌ڵام له بازاڕ به هه‌زار و 300 دينار ساخى ده‌كه‌نه‌وه، ئه‌مه‌ش زيانى به‌خاوه‌ن كێڵگه‌كان گه‌ياندووه.\nلەوبارەوە به‌هادين عه‌بدوڵڵا، خاوەن یەكێك لە كێڵگەكانی پەلەوەر لە شاری سلێمانی دەڵێ: "بەھۆی زەرەرەوە ئێمە تووشی قەزرداری بووینە و ناچارین وازی لێ بێنین، كە مریشك تێچووەكەی دوو ھەزار و 200 دینار لەسەر خاوەن كێڵگە بكەوێت و بە ھەزار و 300 دینار بیفرۆشێ دەبێ زیانەكەی چەند زۆربێت و چۆن ئەو زەرەرە پڕ دەكرێتەوە؟ ناچار دەبین دایبخەین".\nهه‌رزان بوونى نرخى مريشك بۆ هاووڵاتيان دڵخۆشكه‌ره، چونكه ئه‌وان تا نرخه‌كه‌ى هه‌رزان بێت زياتر ده‌يكڕن، به‌ڵام ئه‌گه‌ر كێڵگه‌كانى په‌له‌وه‌ر له‌داهاتوو مريشك به‌رهه‌م نه‌هێنن ئه‌وا ناچارە هاووڵاتى جارێكى تر په‌نا بۆ مريشكى به‌ستوو بباته‌وه كه‌نرخه‌كه‌ى هه‌رزانتره.


ئێران هه‌موو موشه‌كێن خۆ دئێخته دحاله‌تێ ئاماده‌باشیێ دا - پرس بادینی\nHome جیهان سڵایدشۆو هەواڵ ئێران هه‌موو موشه‌كێن خۆ دئێخته دحاله‌تێ ئاماده‌باشیێ دا\nئێران هه‌موو موشه‌كێن خۆ دئێخته دحاله‌تێ ئاماده‌باشیێ دا\nپرس بادینی 4:25:00 PM جیهان, سڵایدشۆو, هەواڵ,\nبه‌رپرسێن سه‌ربازیێن ئێرانێ ڕادگه‌هینن، هه‌موو موشه‌كێن خۆ ئێخستینه دحاله‌تێ ئاماده‌باشیێ دا .\nژماره‌یه‌كا به‌رپرسێن ئێرانێ دلێدوانێن خۆ دا بۆ ئاژانسا ڕۆیته‌رز، ئاماژه ب ئه‌وێِ چه‌ندێ كریه، "ژ شه‌ڤا ده‌ڕبازبووى وه‌ره ئێرانێ هه‌موو موشه‌كێن خۆ ئێخستینه دحاله‌تێ ئاماده‌باشیێ دان به‌لێ تا نها نزانین بۆ به‌رگریكرنێ نه ژ خۆ یان بۆ هێرشبرنێ".\nدهه‌مان ده‌مدا به‌رپرسێن ئێرانێ، پشتڕاستكر كو ئێرانێ هه‌موو موووشه‌كێن خۆ ئێخستینه دحاله‌تێ ئاماده‌باشیێ دا، و ئه‌مریكا ژى ب هویرى چاڤدێریا ئه‌وان لڤینێن ئێرانێ دكه‌ت .\nئه‌ڤه دده‌مه‌كى دایه، سه‌رۆكێ ئه‌مریكا گه‌ڤێن ئه‌وێ چه‌ندێ ل ئێرانێ كرن، هه‌ر ده‌ما به‌ڕژه‌وه‌ندیێن ئه‌مریكا ببنه ئارمانجێن ئێرانێ، دێ ئه‌مریكا به‌رسڤێن توند و و بله‌ز یێن ڕاسته وخۆ بۆ ئێرانێ هه‌بن .\nBy پرس بادینی at 4:25:00 PM


سووریا: ''زیاتر له ١٤ هه‌زار و ٣٠٠ كه‌س له‌ژێر ئه‌شكه‌نجه‌دا گیانیان له‌ده‌ستداوه''\n- تۆڕی سووریا بۆ مافه‌كانی مرۆڤ (SNHR): ''له ئاداری ٢٠١١ه‌وه تا ئێستا، تێكڕا ١٤ هه‌زار و ٣٨٨ كه‌س له سووریا له‌ژێر ئه‌شكه‌نجه‌دا گیانیان له‌ده‌ستداوه''.\nتۆڕی سووریا بۆ مافه‌كانی مرۆڤ (SNHR)، بڵاوی كرده‌وه كه له ئاداری ٢٠١١ه‌وه تا ئێستا، تێكڕا ١٤ هه‌زار و ٣٨٨ كه‌س له سووریا له‌ژێر ئه‌شكه‌نجه‌دا گیانیان له‌ده‌ستداوه، كه زۆربه‌یان له‌لایه‌ن رژێمه‌كه‌ی به‌شار ئه‌سه‌ده‌وه ئه‌نجامدراوه.\nتۆڕی سووریا بۆ مافه‌كانی مرۆڤ كه پێشێلكارییه‌كانی مافی مرۆڤ ده‌رهه‌ق به هاووڵاتیانی مه‌ده‌نی به به‌ڵگه ده‌كات، به بۆنه‌ی ٢٦ی حوزه‌یران، رۆژی پشتیوانی نێوده‌وڵه‌تی له قوربانییانی ئه‌شكه‌نجهدان، راپۆرتێكی تایبه‌تی بۆ ئاژانسی ئانادۆڵو ئاماده كرد سه‌باره‌ت به‌وانه‌ی له سووریا به ئه‌شكه‌نجه گیانیان له‌ده‌ستداوه.\nبه‌پێی راپۆرته‌كه له ئاداری ٢٠١١ه‌وه له‌وه‌ته‌ی راپه‌ڕینی خه‌ڵك له سووریا ده‌ستی پێكردووه تا ئێستا تێكڕا، ١٤ هه‌زار و ٣٨٨ كه‌س كه ١٧٧یان منداڵ و ٦٣یان ژن بوون له‌ژێر ئه‌شكه‌نجه‌دا گیانیان له‌ده‌ستداوه، زۆربه‌ی ئه‌وانه‌یش له‌لایه‌ن رژێمه‌كه‌ی ئه‌سه‌ده‌وه ئه‌نجامدراون.\nبه‌پێی تۆڕی سووریا بۆ مافه‌كانی مرۆڤ، رژێمه‌كه‌ی ئه‌سه‌د ١٤ هه‌زار و ٢٣٥ كه‌سی به‌و شێوه‌یه كوشتووه كه ١٧٣یان منداڵ و ٤٦یان ژن بوون.\nله كاتێكدا یه‌په‌گه/په‌كه‌كه تێكڕا ٥٢ كه‌سیان له‌ژێر ئه‌شكه‌نجه‌دا كوشتووه كه یه‌كێكیان منداڵ و دووانیان ژن بوون، رێكخراوی تیرۆریستیی داعش ٣٢ كه‌سی له‌ژێر ئه‌شكه‌نجه‌دا كوشتووه كه یه‌كێكیان منداڵ و ١٤یان ژن بوون.\nهه‌روه‌ها ٦٩ كه‌سی دیكه له‌لایه‌ن ئۆپۆزسیۆنی سه‌ربازیی و گرووپه چه‌كداره‌كانی نه‌یاری رژێمه‌وه له‌ژێر ئه‌شكه‌نجه‌دا كوژراون، له‌وانه‌یش دووانیان منداڵ و یه‌كێكیان ژن بووه.\nله راپۆرته‌كه‌دا ئاماژه به‌وه كراوه كه هێزه‌كانی رژێمه‌كه‌ی ئه‌سه‌د به درێژایی جه‌نگی ناوخۆیی سووریادا، یه‌ك ملیۆن و ٢٠٠ هه‌زار كه‌سیان ده‌ستگیركردووه و هه‌موو جۆره ئه‌شكه‌نجه‌یانداون و به‌شێكی زۆری ئه‌وانه‌ش هێشتا ده‌ستبه‌سه‌رن.\n- ''رژێم بۆ تۆڵه‌كردنه‌وه په‌نا بۆ ئه‌شكه‌نچه‌دان ده‌بات''\nله راپۆرته‌كه‌دا باس له‌وه كراوه كه رژێمی سووریا بۆ تۆڵه‌كردنه‌وه له ئۆپۆزسیۆنه‌كان په‌نای بۆ ئه‌شكه‌نچه‌دان بردووه و له‌نێو گرتووخانه‌كانیدا، ٧٢ جۆر ئه‌شكه‌نجه‌ی جه‌سته‌یی، ده‌روونی و سێكسیی له‌سه‌ر ئه‌و كه‌سانه په‌یڕه‌و ده‌كات كه ده‌ستگیریان ده‌كات.\nله راپۆرته‌كه‌دا جه‌خت له‌سه‌ر ئه‌وه كراوه‌ته‌وه كه له گرتووخانه‌كانی رژێمدا باری ته‌ندروستیی ده‌ستبه‌سه‌ركراوان له‌به‌رچاوناگیرێت و له ژوورێكی تێكڕا ٢٤ مه‌تر چوارگۆشه‌ییدا ٥٠ كه‌س به‌ند ده‌كرێت.\nهه‌روه‌ها تۆڕی سووریا بۆ مافه‌كانی مرۆڤ ئه‌وه‌یشی خستووه‌ته‌ڕوو كه به‌هۆی بڵاوبوونه‌وه‌ی په‌تای ڤایرۆسی كۆرۆنای نوێ (Covid-19) له ناوچه‌كانی ژێر ده‌سه‌ڵاتی رژێمدا، ژیانی زیندانیان رووبه‌ڕووی مه‌ترسیی بووه‌ته‌وه.\nسه‌رچاوه‌كانی ئۆپۆزسیۆن باس له‌وه كه‌كه‌ن كه له‌ئێستادا، لانیكه‌م ٥٠٠ هه‌زار كه‌س له گرتووخانه و ناوه‌نده‌كانی لێپرسینه‌وه‌ی رژێمدا ده‌ستبه‌سه‌رن.\nئه‌شكه‌نجه رژێم سووریا\nئه‌نجوومه‌نی ئاسایشی نێوده‌وڵه‌تیی پرۆژه بڕیارێكی رووسیای له‌باره‌ی سووریا ره‌ت كرده‌وه\nدەروازەی سنووریی "جیلڤەگۆزو"ئومێدێک بۆ ستەملێکراوان\nسووریا.. روودانی بوومه‌له‌رزه به‌گوڕی ٤،٦ پله\nسووریا.. گیانله‌ده‌ستدانی منداڵێك به ته‌قینه‌وه‌ی مین


ئایا یەلەگ زەردەکان ئومێدی شۆڕشێکی نوێن..! …. سەروەرکەریم – Dengekan\nbySarwar Karem\tDecember 13, 2018\tGeneral, Opinion\nگوڵ لێرەیە لێرە سەمابکە … کارڵ مارکس\nلەناوەڕاستی سەدەی نۆزدە ئەوروپا بەدەست پاپاو قەشەو لویس و قەیسەرو مەلیکەکانەوە نوقمی زەلکاوی گەندەڵی نەبوونی هەژاری وبرسێتی لەڕادەبەدەر بووەوە،سەرباری ئەوەی چەندین یاخی بوون و ناڕەزایەتی و شۆڕش ڕووی دابوو ،لەوێنەی شۆڕشی گەورەی فەڕەنسا، بەلام هەموو ئەوانەی ڕابووردوو نەیانتوانی بوو کۆتایی بەزوڵم و زۆری دەسەڵات داران بهێنن ،بەلکو زیندانەکان و ڕاوەدوونان زیاتر و زیاتری دەکرد.\nژیان و گوزەرانی خەڵکیش خراپترو خراپ تردەبوو،کۆشک وقەڵای دەسەڵات دارانیش قایمتروو پاسەوانیانی دەسەڵاتیش دڕتروهارتردەبوو بەرامبەر خەڵک و مافەکانیان.\nخواستی دەسەڵات داران بۆ کەڵەکەکردنی سامان و دەسەڵاتی زیاتر لەسەرژیان و گوزەرانی هاوڵاتیان ڕۆژداوی ڕۆژ زیاتروزیاتر دەبوو .شتێک بوونی نەمابوو بەناوی مافی ئینسان ،بەمانایەکی تر بێنرخترین شت لای دەسەڵات داران ئینسان و ماف و کەرامەتیان بوو . ئەودۆخە خراپە لەڕادەبەدەرە هانی زیاتری هاوڵاتیانی دەدابۆ یاخی بوون کۆتایی هێنان بەوچەوساندوە بێ ئەندازەیەی لەسەریانەو ژیانێکی کولەمەرگی دەژیان .\nئەودۆخە ناهەموارە بووهۆکاری هەلگریسانی شۆڕشی ١٨٤٨ لەفەڕەنسا،هەرچەند ئامانجەکانی ئەوشۆڕشە کەمتر ڕووخانی دەسەڵاتی لویسەکان بوو درووشمەکانیان داوای ئازادی و یەکسانی وبرایەتی دەکرد،لەکاتێک دا هەرگیزبرایەتی لەنێوان پڕۆلیتاریا وسەرمایەداری دابوونی نی یە.\nهەڵگیرسانی شۆڕشی ١٨٤٨چەندین هەنگاو بزووتنەوەی کرێکاری بردەپێشەوە و ئەوروپای ڕووپەڕووی تارمای کۆمۆنیزم کردەوە.بزووتنەوەناڕەزایەتیەکان فراوانتربوو چین و توێژەکان،جگەلەکرێکاران پەیوەست بوون بیروباوەڕی سوسیالستی و خۆئامادەکردن بۆ هەڵگیرسانی شۆڕشی سوسیالستی ،سەرئەنجام بەهەوڵ و تێکۆشانی ڕابەرانی بووتنەوەی مارکسیستی ،کەخودی مارکس و ئەنگلس ڕابەرایەتی ئەوبزووتنەوە شۆڕشگێرانەیەی چینی کرێکاریان دەکردبۆکۆتایی هێنان بەنیزامی چەوسێنەرانی سەرمایەداری ،لەڕێگەی نووسین و ڕوونکردنەوەی ئامانجەکانی شؤڕشی سوسیالستی بووە مامانی لەدایک بوونی کۆمۆنەی پاریس.ئەوشۆڕشەی سەرلەبەری یاساکۆنەکانی هەڵوەشاندنەوە یەکسانی و ئازادی و مافەکانی ژانان و سەرجەم چینەکانی سەپان و کردیە دەستوری کۆمۆنە.\nئەو٧٢ڕۆژەی کۆمۆنارەکان دەسەڵاتیان هەبوو هەموو مۆرکەکانی چەوساندنەوەیان لەسەرئینسان کان کۆتایی پێهێناو هەموو دەستورویاساکانی کۆنیان فڕێدایەناو زبڵدانی مێژووەو یاسای ئینسانیان بەبێ جیاوازی سەپاندو کردیانە دەستوری ژیانی کۆمەڵگا.\nکۆمۆنە تەواوی دنیای سەرمایەدرای هێنایەلەرزەو هەرچی پادشاوقەیسەرولویسەکانی دنیابوو یەکیانگرت بۆ کۆتایی هێنان بەکۆمۆنەو ،توانیان شکست بەیەکەمین دەسەڵاتی کرێکاری بهێنن ،بەلام نەیانتوانی خواست و ئامانجەکانی کڕیکاران و هەژاران شکست پێبهێنن،بەڵکو بزووتنەوەی کرێکاری و سوسیالستی خستبوە سەرشاڕێگای خەباتی چینایەتی و فراوان بوون پەلهاویشتنی بۆتەواوی دنیاو دروست کردنی ڕێکخراوحیزبە سوسیالستیەکان و خۆئامادەکردنیان بۆشەڕی چینایەتی و کۆتایی هێنان بە تەواوی نابەرابەری و چەوساندنەوەکانی نیزامی سەرمایەداری .\nدەسەڵاتی سەرمایەداری هەرگیزنەیتوانی ،وەک پێش کۆمۆنە کرێکاران فریوبدات و سەرکوتیان بکات بەڕیفۆرمی نیوەناچڵ،هاتنەمەیدانی کرێکاران ڕۆژداوی ڕۆژ بەروپێش دەچوو،لەبەشیک لەووڵاتانی ئەوروپا دەستکرا بەبەخشینی کەمێک داخوازی بەکرێکاران و ژانان و هەژاران ،ئەوکەمەڕیفۆرمەش نەیتوانی کرێکاران لەشؤڕش خوبکاتەوەو بەدوای نزیک بەپەنجاساڵ شۆڕشی ئۆکتۆبەر لەڕوسیاسەری هەڵداو جارێکی ترولەگۆشەیەکی تری ئەوروپا دڵی سەرمایەداری و قەیسەرەکان شەقاڕشەقاڕکراو ڕووخێنرا.\nشۆڕشی ئۆکتۆبەرکاریگەری لەسەرتەواوی دنیای سەرمایەداری داناو،لەبەرپێشگرتن بە ڕوودانی شۆڕش لەووڵاتانی تری ئەوروپا دەستیان دایە ڕیفۆرم دابین کردنی لایەنی کەمی داخوازیەکانی کرێکاران و ژنان و هەژاران .\nگەرچی شۆڕشی ئۆکتۆبەر بەهۆی هێرشی بەردەوامی نیزامی سەرمایەداری و دەسەڵاتە سەرمایەدارەکانی ئەوروپاوە نەی توانی تەواوی ئامانجەکانی بپێکێت و کۆمەڵگای سوسیالستی بنیادبنێت ،کۆتایی تەواوەتی بەنیزامی کاری بەکرێ بهێنێت ،لەگەڵ ئەوەی هەموویاساکۆنەکانی هەڵوەشاندەوە،بەلام نەیتوانی سوسیالیزم بنیاد بنێت ،بەناچاری لەبەشیک لەخواستەکان پاسەکشەی کردوو سەرمایەداری دەوڵەتی ژێرناوی سوسیالیزمی دامەزراند.\nدیارەنامەوێت مێژووی شوڕشەکان و کەمووکوڕی و سەرکەوتن و شکستەکانی بگێڕمەوە لەم نووسینەدا،بەقەدەرئەوەی بیرهێنانەوەیەکی کورتی کاریگەری مارکیسزم لەسەرکۆی ڕاپەڕین و شؤڕشەکانی ئەوروپا بەتایبەت دوای بڵاوبوونەوەی مانیفێست ،لەلایەن مارکس و ئەنگلس ساڵی ١٨٤٧ ،هەتادەگات بەشۆڕشی خوێندکارانی ١٩٦٨ لەفەڕەنساو بڵاوبوونەوەی ئەوشۆڕشەبەتەواوی دنیا،کەئەویش هەرلەژێرکاریگەری بیری سوسیالستی دابوو .\nگاریگەری فکری مارکسی ،لەسەرکۆی شۆڕش و ڕاپەڕینەکانی ئەوروپا ئەوڕاستیەی سەلماندووە ،کەهیچ شۆڕشێک بەبێ بوون و بەژداری کردنی کرێکاران ئەنجامێکی نابێت ،ئەوەی فەڕەنسای بەزیندووی هێشتوەتەوەو لەتەواوی ووڵاتانی ئەورپای جیاکردوەتەوەو بەزیندووی هێشتویەتەوە بوونی بززتنەوەی کرێکاری بەهیزەو بەردەوام لەهەوڵدایەبۆکۆتایی هێنان بەنیزامی چەوسێنەرانی سەرمایەداری .\nبەدرێژایی زیاتر لەسەدەیەکە فەڕەنسابێ شۆڕش و ڕاپەڕین نەبوو ،هەرماوەی چەندساڵێک بزووتنەی کریکاری و هەژارەکان دێنەوە ناوشەقامەکان و دەیانەوێت کۆتایی بە نەهامەتی و نادادپەروەریەکانیان بهێنن .\nنوێترین هاتنەوە شەقامی فەڕەنسیەکان یەلەگ زەردەکانن ،کەئێستاهەڵگری دروشم گەلێکی جۆراوجۆرن ،لەپێناو باشکردنی ژیان و کۆتایی هێنان بەسیاسەتی سەرمایەداری و لیبرالیزمە ،بەناوی سیاسەتی سک هەڵگوشین ،لەسەر حسابی گیان و ژیانی کرێکاران و هەژاران .داخوازی کەمکردنەوەی باجی سەرسوتەمەنی و بەرزکردنەوەی مووچەو دابەزاندنی ساڵی خانەنیشینی و پارێزگاری کردن لەمافی پەنابەران ودابین کردنی شوێنی نیشتەجێ بوون بۆهەمووان و دابین کردنی سوشیال بۆهەمووان ،بەشێکن لەداخوازیەکانی یەلەگ زەردەکان .\nئەم هاتنەمەیدانی کرێکاران و پەیوەست بوونی خوێنکاران و جوتیاران زەنگێکی نوێ یە بۆ گەڕانەوە و بووژاندنەوەی کۆمۆنە ،یان ئەمیش بەدەردی کۆمۆنەدەچێت و بۆمایەکی تریش شەقام بێدەنگ دەبێت .ڕووداوەکانی ڕۆژانی داهاتوو بڕیار دەدەن شۆڕشی یەلەگ زەردەکان بەرەو رێکخستنی هۆشیارانە دەبات ئامانجەکانیان دەگۆڕن بۆکۆتایی هێنان بەدەسەڵاتی سەرمایەدرای فەڕەنسی یان ،بۆماوەیەکی کاتی پاشەکشەدەکەن .\nPrevious ڕۆمانی: گەشتێک بە ڕێگەی خەون … نووسینی جەلال بەرزنجی\nNext “مەسەلەى ویژدان”ى ئەحمەد موختار جاف …. کاوە جەلال


پەڕەیەکی HTML وەک هەر جۆرە پەڕەیەکی دیکە لەسەر وێب بە چەند دێڕ کۆدێک پێناس دەکرێت بۆ ئەوەی لە کاتی کردنەوەی لە وێبگەڕدا وەک HTML پێناس بکرێت و وێبگەڕ بە درووستی پیشانی بدات.\nپێناس کردنی پەڕەیەکی XHTML/HTML\n
من وانەی فێربوونی HTML دەخوێنم بۆ ئەوەی بتوانم لە داهاتوودا\nفەیسبووک\n
فەیسبووک
\nتاگی دەستپێکردن\tدەقی پێکهاتە\tتاگی داخستن\n
\tئەمە دەقی پەرەگرافێکە بۆ تاقیکردنەوە نووسیومانە\t
\nتاگی دەستپێکردن\tدەقی پێکهاتە\tناوی تایبەتمەندی\tنرخی تایبەتمەندی\tپێناسەیەکی کورتی تایبەتمەندی\tتاگی داخستن\n
\tئەمە دەقی پەرەگرافێکە بۆ تاقیکردنەوە نووسیومانە\tclass\tinfo\tتایبەتمەندی Class تایبەتە بە گۆڕینی ڕوومەتی
 بە بەکاربردنی CSS\t
\nخانەی ١\tخانەی ٢\nخانەی ٣\tخانەی ٤\n
\tUnsorted List ڕیزکردن بەبێ بنەما.\n
\tOrdered List ڕێزکردن و ژمارە دان بە هەر خاڵێکی ڕیزکراو.\n
\tList Item ناوەڕۆکی ڕیزبەندی لە خۆ دەگرێت.\nجگە لە پێکهاتە ناوبراوەکانی سەرەوە فۆرمێکی HTML دەکرێت چەند خانە و پێکهاتەی دیکە لە خۆ بگرێت، بۆ نموونە خانەی تایبەت بە هەڵبژاردنی پەڕگە/وێنە، خانەی تایبەت بە نووسینی ئیمەیل و هتد... لە خوارەوەی ئەم پەڕە زانیاری زۆرتر هەیە سەبارەت بە پێکهاتەکانی دیکەی فۆرم لە HTML.[/quote]\nسڵاو هاوربان یارمەتی!!؟\nیاری Angry Birds Star Wars II بۆ ماوەیەکی کاتی بووە بە خۆرایی!\nهەموو بەشەکانی یاری Subway surfers دابگرە بە خۆرایی !\nبه رنامه كم بيويسته بؤ تصويركردنى شاشه ي كومبيوته ر\nچۆن بتوانم یاری بە خۆرایی دابگرم بۆ ویندۆزفۆن\nگۆرینی فیدیۆ بۆ کوالێتی فوول hd\nیاری Angry Birds Star Wars 2 بۆ ئایفۆن و ئایپاد\nفەرهەنگی VB Soft Translate\nپڕۆگرامی MakeMe 3D\nدواين ڤێرشنی Skype\nكێشه‌یه‌كم هه‌یه له ریكۆردكردنی ده‌نگ\nكێشه‌یه‌كم هه‌یه له باكتراك\nئه‌مه‌وێت ویندۆزه‌كه‌م بكه‌مه ویندۆز 8.1\nچۆن وا بكه كه‌س نه‌توانی بمكاته ناو گروپه‌وه\nبۆچی كاتێك كه سیرفر ده‌مج ئه‌كه‌م تێك ئه‌چێت\nياری Pro Zombie Soccer\nبه‌رنامه‌ی Trojan Remover بۆ سڕینه‌وه‌ی تۆرجان\nباشترين سايت بۆ دۆزینه‌وه‌ی ئایكۆنی جۆراوجۆر\nئه‌مه‌وێت باك تراك داونلۆد بكه‌م چۆن ئه‌م خانانه پركه‌مه‌وه�\nپاسوێردی كۆمپیوته‌ره‌كه‌م برچۆته‌وه چی بكه‌م\nده‌ست خۆش ، به‌س ئاوا به‌و شێوه‌یه هه‌موویت نووسیوه ، ئه‌ندامان تاقه‌تیان نیه هه‌مووی بخوێننه‌وه\nئه‌گه‌ر هه‌مووشی بخوێننه‌وه ، تۆزێك گرانه بۆ فێر بوون\nهه‌وڵ به به چه‌ند بابه‌تێك باسی بكه‌یت\nوه‌ره ڕاسته‌وخۆ به ئایپی سیخوڕی بكه\nكوفر و ئیمان و سیاسه‌تی نێو نه‌ته‌وه‌یی ئیسلام\nئاخۆ ئه‌مه چ باڵنده‌یه‌ك بێت؟+ڕاژه‌كه‌م به‌دیاری وه‌ربگره\nتوره‌كه پڕ سێوه‌كه\nچۆن ئۆتومبیله‌كه‌ت كار ده‌كات؟\nله‌پێناو ته‌ندروستی سێكسیدا.په‌رتووك\n5 په‌رتووكی هاك به‌زمانی كوردی\nCertified Ethical Hacker-CEH په‌رتووك\nبه‌ره‌و جیهانی رۆح\nPower by NATHAN Copy left\nچۆن بتوانم مالپەرێك بناسمەوە كە سێرڤەری لەگەل دەمج كراوە؟\nدروستکردن ئەکاونت لە کلیک بانک بۆ بەدەست هێنانی 100$ ڕۆژانە\nبە ڤیدیۆ.. خانمە پزیشکێکی کورد باسی جۆرەکانی "پەردەی کچێنی" دەکات\nدانانی پاسهۆرد بۆ گۆگل کرۆم و بۆ ئەوەی تەنھا خۆت بیکەیتەوە\nده‌ست خۆش تێبینی | بۆجارێكی تر بابه‌ت ڕه‌نگا و ڕه‌نگ بكه .. مه‌به‌سنم له نوسینه‌كانه\nدەست خۆش ماندوونەبی برا\nسلاو هاوريان پسياريكم هه يه هه ر كه سيك زانيارى دروستم بداتى په يجه يكى به هه ديه ئه يده مى پسيار\nبؤ نمونه من سايتيكى خؤم هه يه من كودى جاتيكم هه يه يان هه نديك كودى فه يسبوكم هه يه ده ست كارى كوده كانم كردوه كودى html جون له سايتى خوم به رزى بكه مه وه هه ر ئه نداميك هاته ناو جاته كه م من ده سه لاتى هه مو شتيكم هه بيت ره شى كه مه وه يان نامه ى ئا گادارى بؤ ئه ندامه كانم بنيرم بؤ نمونه وه ك ئه م سايته كورديه كه دروستان كردوه به كود له سايته كه ى خويان به رزيان كرديته وه تكايه يارمه تى\nهه ر كه سيك يارمه تم بدات به يجيكى بده مى\nتاقی کردنەوەی کۆدەکانی HTML-CSS کــیـانـوش 13 2،735 04-23-2018, 12:52 AM\nهه‌ر پسیارێكت هه‌یه له‌سه‌ر HTML لێره بیكه Aram Harke 10 3،226 04-23-2018, 12:40 AM


بۆ رووبه‌ڕووبوونه‌وه‌ى گانا به‌رگریكاره هه‌مه‌وه‌ندییه‌كه به‌ره‌و توركیا فڕى · Kurdsport\nدەستپێک/هەواڵ/بۆ رووبه‌ڕووبوونه‌وه‌ى گانا به‌رگریكاره هه‌مه‌وه‌ندییه‌كه به‌ره‌و توركیا فڕى\nبۆ رووبه‌ڕووبوونه‌وه‌ى هه‌ڵبژارده‌ى گانا، به‌رگریكاره كورده هه‌مه‌وه‌ندییه‌كه‌ى یانه‌ى ئه‌لسه‌د-ى قه‌ته‌رى له‌گه‌ڵ هه‌ڵبژارده‌ى یه‌كه‌مى قه‌ته‌ر به‌ره‌و توركیا فڕى.\nئه‌حمه‌د سوهه‌یل هه‌مه‌وه‌ندى كوڕه گه‌وره‌ى كاپتن سوهه‌یل سابیر عه‌لى هه‌مه‌وه‌ندى گۆڵپارێزى كوردى كه‌ركوكى و پێشووى هه‌ڵبژارده‌ى تۆپى پێى عێراق و یانه‌ى ته‌ڵه‌به-ى شارى به‌غدا بۆ كه‌مپێكى مه‌شق و راهێنانى ده‌ره‌كى و رووبه‌ڕووبوونه‌وه‌ى هه‌ڵبژارده‌ى گانا له‌یارییه‌كى دۆستانه‌ى ئاماده‌كاریدا، بانگهێشتى هه‌ڵبژارده‌ى تۆپى پێى قه‌ته‌ر كرا و له‌گه‌ڵ هه‌ڵبژارده‌كه‌ش له‌وڵاتى توركیایه.\nفێلیكس سانچێز باس-ى ئیسپانى و راهێنه‌رى هه‌ڵبژارده‌ى یه‌كه‌مى قه‌ته‌ر به 25 یاریزانه‌وه گه‌یشته شارى ئه‌نتاڵیا-ى توركیا بۆ ئه‌نجامدانى كه‌مپێكى مه‌شق و راهێنان و ئه‌نجامدانى یارییه‌كى دۆستانه‌ى نێوده‌وڵه‌تى به‌رامبه‌ر به‌هه‌ڵبژارده‌ى گانا له‌ڕۆژى 12-10-2020 و یه‌كێك له‌جه‌نگاوه‌ره‌كانى ئه‌م راهێنه‌ره ئه‌حمه‌د سوهه‌یل هه‌مه‌وه‌ندى به‌رگریكارى نێوده‌وڵه‌تى كوردى یانه‌ى ئه‌لسه‌د-ى قه‌ته‌رییه كه بۆ جارى سێیه‌مه بانگهێشتى ریزى هه‌ڵبژارده‌كه ده‌كرێت.\nشایه‌نى باسه ئه‌حمه‌د سوهه‌یل هه‌مه‌وه‌ندى به‌رگریكارى لاوى كورد كه ته‌مه‌نى 21 ساڵه، له‌پێشوودا بۆ هه‌ردوو هه‌ڵبژارده‌ى لاوانى قه‌ته‌ر-ى ژێر ته‌مه‌ن 19 ساڵ و ئۆڵۆمپى قه‌ته‌ر-ى ژێر ته‌مه‌ن 23 ساڵ یارى كردووه.\nخافێر تیباس هێرش دەکاتە سەر فلۆرێنتینۆ پێرێز


کانونی دووەم 27, 2020\nسایتی هەولێ ر_ سلێمان تاشان\nگەشتە نێودەوڵەتییەکان بۆ هەر دوو فڕۆکەخانەی نێودەوڵەتیی هەولێر و سلێمانی لە پەرەسەندان و لە نوێترین گەشتیشدا بۆ یەکەم جار فڕۆکەیەکی گەشتیاری لە دوورگەی کیشی ئێرانەوە راستەوخۆ لە سلێمانی نیشت و بڕیارە بەمزووانە گەشتەکان بۆ فڕۆکەخانەی نێودەوڵەتیی هەولێریش ئەنجام بدرێن. پەرەسەندنی ئەم گەشتانە کاریگەریی بۆ سەر پەرەپێدانی بازرگانی و گەشتوگوزار هەیە.\nوڵاتان رۆژ بەرۆژ پێوەندییە ئاسمانییەکانیان لەگەڵ هەرێمی کوردستان پەرە پێ دەدەن و فراوانتربوونی هۆکارەکانی گواستنەوەی نێودەوڵەتی کاریگەریی بۆ سەر کرانەوەی زیاتری هەرێمی کوردستان بە رووی بازرگانان و گەشتیارانی جیهانیدا هەیە و هاوکات گەشتیاران و بازرگانانی هەرێمی کوردستانیش ئاسانتر دەتوانن گەشتەکانیان رێک بخەن و لە مەترسییەکانی دووری و خراپیی رێگاکان بپارێزرێن.\nلە چەند رۆژی رابردوو یەکەم گەشتی فڕۆکەوانی لە دوورگەی کیشەوە بەرەو فڕۆکەخانەی سلیمانی ئەنجام درا. بەگوتەی میدیاکانی ئێران گەشتەکە بە هەوڵی بەڕێوەبەری گشتی ناوچەی ئازادی ئابووری کیش بە هاوکاری گرووپی گەشتیاری تاپ تورز لە لایەن کۆمپانیای فڕۆکەوانی ماهان ئەنجام درا. رەزا هەمەدانی بەڕێوەبەری گشتی تاپ تورز ئاشکرای کردووە بەمزووانە گەشتی راستەوخۆی فڕۆکەوانی لە کیشەوە بۆ هەولیر و بە پێچەوانەشەوە دەست پێ دەکات.\nبەگوتەی دکتور موزەفەری بەڕێوەبەری گشتی ناوچەی ئازادی بازرگانی و ئابووری کیش پەرەی ئابووری هەموو شوێنێک بەوە گرێ دراوە زۆرترین ئاسانکاری بۆ گەشتەکان بکرێت.\nپێویستە بگوترێت گەشتەکانی سلێمانی و کیش هەموو رۆژانی یەکشەم و چوارشەم ئەنجام دەدرێت وەک بەرپرسەکەی کیش باسی کردووە بڕیارە لە سلێمانی و هەولیرەوە کۆمەڵێک گرووپی گەشتیاری بهێنرێنە کیش بۆ ئەوەی لەگەڵ ژینگە و دۆخی ئەم دوورگەیە گەشتیارییە ئاشنا بن.\nجگەلەمە گەشتەکە بەرەو هەولێریش ئەنجام دەدریت چونکە هەولیر بایەخێکی زۆر تایبەتی هەیە لە گەشتەکان و لە داهاتوودا هاوکاری و هەماهەنگیییەکان تەنیا لە چوارچێوەی ئەوەدا نابێت کە دوو شوێنی گەشتیارانیان سوود لە یەکتر وەربگرن بەڵکوو دەکری بۆ مەبەستی ئابووری و بازرگانی بقۆزرێتەوە.\nئەو هەنگاوە بۆ بازرگانانی هەرێمی کوردستانیش زۆر بە سوودە چونکە کەم نین ئەو بازرگانانەی رێگایەکی دوور دەبڕن بۆ ئەوەی لە کیشەوە کالاکانیان وەربگرن و پاشان بۆ هەرێمی کوردستانی بگوازنەوە. ئەگەر کیش ناوچەیەکی لەبار بێت بۆ ئەوەی گەشتیارانی هەرێمی کوردستان رووی تێ بکەن ئەوا هەرێمی کوردستانیش دەتوانێت ناوچەیەکی گرنگ بێت بۆ ئەو کەسانەی لە کیشەوە دەیانەوێت کالا و شتومەک لە هەریمی کوردستان وەربگرن و بۆ ئەم دوورگەیەی بگوازنەوەی یان وەک ترانزیت سوود لە هەریمی کوردستان وەربگرن.\nکیش یەکێکە لە دوورگەکانی کەنداوە کە سەر بە پارێزگای هورموزگانە لە باشووری ئێرانە و 12 کیلۆمەتر لە کەنارەکانی ئاوی ئێران دوورە.دوورگەکە لە رۆژهەڵات لەگەڵ گەرووی هورمز، لە باشوور لەگەڵ ئیماراتی یەکگرتووی عەرەبی و لە رۆژئاواش لەگەڵ سعوودیە و بەحرێن هاوسنوورە، دوورگەکە یەکیکە لە گرنگترین ناوچە گەشتیارییەکانی ئێران و ساڵانە ملیۆنێک و 700 هەزار گەشتیار رووی تێ دەکەن.\nرووبەری ئەم دوورگەیە 90 کیلۆمەتری چوارگۆشەیە و لە مەودای ئاسمانییەوە هەزار و 50 کیلۆمەتر لە تاران دوورە.زۆرێک لە گەشتیارانی کوردستان یان بازرگانان کە پێشتر سەردانی کیشیان دەکرد دەچوونە تاران و لەوێوە سواری فڕۆکە دەبوون یان بەرێگای وشکایی گەشتەکەیان دەکرد کە ماوەیەکی زۆری دەخایاند.\nبەم گەشتە ژمارەی گەشتەکانی فڕۆکەخانەی نێودەوڵەتی هەولێر زیاد دەکات. فڕۆكه‌خانه‌ی نێوده‌وڵه‌تی هه‌ولێر دوابه‌دوای پڕۆسه‌ی ئازادیی عێراق له ساڵی2003 دا، حكوومه‌تی هه‌رێمی كوردستان بڕیاری دا بنكه سه‌ربازییه كۆنه‌كه‌ی هه‌ولێر بگۆڕێ بۆ فڕۆكه‌خانه‌یه‌كی مۆدێرنی فڕۆكه‌وانیی شارستانیی كه وه‌كو ده‌روازیه‌كی گه‌وره به‌ره‌و جیهان كاربكات. فڕۆكه‌خانه‌ی نێوده‌وڵه‌تیهه‌ولێر له 7/7/2005 دا به فه‌رمیی كرایه‌وه و له دیسه‌مبه‌ری ساڵی دواتردا پێشوازی له یه‌كه‌مین كۆمپانیای هێڵه ئاسمانییه‌كانی كومه‌ڵه‌ی گواستنه‌وه‌ی ئاسمانی نێوده‌وڵه‌تیIATA كرد.فڕۆکەخانەی نێودەوڵەتیی سلێمانیش دەکەوێتە بەکرەجۆ و بەدووری15 کیلۆمەتر لە شاری سلێمانی، فڕۆکەخانەکە لەساڵی2003 بەردی بناغەی بۆ دانراو و لەساڵی2005 بەتەواویبەگەڕخرا.\nفراوانبوونی گەشتە ئاسمانییەکان لە شارەکانی کوردستانەوە بەرەو وڵاتانی دەرەوە وێڕای سەلماندنی ئارامی و ئاسایش لە هەرێمی کوردستان دەرگای بازرگانیی و ئابووری و گەشتوگوزاری کوردستان بەرەورووی وڵاتان واڵاتر دەکات.\nشوبات 27 2020


15/8/2019 12:42 PM\nکۆمپانیای HTC پەردەی لەسەر مۆبایلێکی هەرزانبایی لادا. Wildfire X خاوەنی شاشەیەکی 6.2 ئینچیی HD+ـە و لە لای سەرەوە کامێرایەکی سێڵفی کە توانستەکەی 8 مێگاپیکسڵە جێگیر کراوە. ڕام و بیرگەی ئەم مۆبایلە لە دوو جۆردا پێشکەش ئەکرێت.\nجۆری یەکەم ڕامەکەی 3 گێگابایت و بیرگەکەی 32 گێگابایتە. جۆری دووهەم ڕامەکەی 4 گێگابایت و بیرگەکەی 128 گێگابایته. هەروەها ئەکرێ ئەم ژمارەیه به دابین کردنی بیرگەیەکی دەرەکی (micro SD)، تا 256 گێگابایت بەرز بکرێتەوە. ڕووکاری پشتەوەی ئەم مۆبایلە ئاوێنەییه و کامێرا سەرەکییەکەی لە سێ بەش پێکهاتووە کە بریتین کە هەستەوەرێکی 12 مێگاپیکسڵی و هەستەورێکی 8 مێگاپیکسڵی و لە کۆتیدا هەستەوەرێکی 5 مێگاپیکسڵی بۆ بەروارد کردنی قووڵایی دیمەنەکان.\nWildfire X هەروەها خاوەنی ئۆپشنێکە به ناوی “MyBuddy” بۆ ئەوەی سکیۆریتی مۆبایلەکه زیاتر بپارێزێت. ئەم ئۆپشنە هەروەها ئەتوانێ لە کاتی مەترسیدا ئەو شوێنەی وا بەکارهێنەرەکە لەوێیه، تۆماری بکات و بیگوازێتەوە بۆ خێزان و هاوڕێیانی و ئاگاداریان کاتەوە.\nلە کاتی بزربوونی مۆبایلەکەشدا ئەکرێ لەم ئۆپشنه کەڵک وەربگیرێت. وزەی ئەم پێکهاتانه لە لایەن پیلێک به توانستی 3300 میلی‌ئەمپێرەوە دابین ئەبێت و تەنیا لە یەک ڕەنگدا ئاراستەی کڕیاران ئەکرێت. نرخی جۆری یەکەم (32/3) 155 دۆلارە و جۆری دووهەم (128/4) ئەبێ 195 دۆلاری بۆ سەرف بکرێت. Wildfire X لە 22ـی مانگی 8ـدا دێته بەر دەستی کڕیاران.\nخاك -كاروان محمد


نوێ: تا ساڵی 2025 هۆتێلێکی گەشتیاری لە بۆشایی ئاسمان دروستدەکرێت – تۆڕی میدیایی خەڵک\n2019/11/13 - 3:13 PM\nپشکنینەکان کێبڕکێیەکان هەروەها بەکارهێنانی بۆشایی ئاسمان پێی ناوەتە سەردەمێکی نوێ، لەلایەک کۆمەڵێک ووڵاتی نوێ هاتوونەتە ناو یاریەکە وەکو چین و هیندستان و ئیسرائیل، لەلایەکی تر بەشداریکردن و هەماهەنگی کردنی کەرتی تایبەتە لە پشکنین و بەکارهێنانی بۆشایی ئاسمان بەمەبەستی سود و قازانجی گشتی و تایبەتی وەکو بۆ نمونە SpaceX و Blue.Origin و کۆمەڵێکی تر.\nکۆمپانیای Gateway Foundation دیزاین و ئامادە سازیەکانیان تەواوکردوە بۆدروستکردنی یەکەم هۆتێلی گەشتیاری لە بۆشایی ئاسمان کە لە خولگەیەکدا بەدەوری گۆی دەسوڕێتەوە، بەپێی زانیاریەکان کۆمپانیاکە دەستی بە دروستکردنی پارچەکانیش کردووە لەسەر زەوی، دوای تەواوبوونی هەموو پارچەکان دەنێردرێن بۆ ئەو خولگەیە و بەیەکەوە دەبەسترێنەوە، وێستگەکە کە دەبێتە هۆتێلێکی گەشتیاری بەهۆی ئەوەی خۆی و بەشەکانیشی بەدەوری خۆیاندا دەخولێنەوە هێزی کێشکردنیان تێدا دروست دەبێت و گەشتیاران دەتوانن بە ئاسانی تیایدا بجوڵێن، دابنیشن و بخەون لەناو بەش و ژوورەکانی.\nئەم هۆتێلە ناوی وارنەر ڤان بڕاون دەبێت، وارنەر زانایەکی ئەڵمانی بوو لەکاتی جەنگی جیهانی دووەمدا یەکەم موشەکی بۆ هیتلەر دیزاین کرد و دروستکرد، دوای جەنگی جیهانی دووەم ئەمەریکا ئەو زانایە و کۆمەڵێکی زۆری تر لە زانا ئەڵمانیەکان بە نهێنی هێنایە ئەمەریکا، وارنەر لە ئەمەریکا لە ساڵی شەستەکان موشەکی Saturn.V.5 ی بۆ ئاژانسی ناسا دیزاین کرد، ئاژانسی ناسا لەڕێگەی ئەو موشەکە هەموو گەشتەکانی ئەپۆڵۆی ئەنجامدا بۆسەر مانگ.\nئەم هۆتێلە سەرنجڕاکێشە لە 24 ژوور پێک دێت و دەتوانێت لەهەموو کاتێکدا نزیکەی 100 گەشتیار لەخۆیەوە بگرێت هەریەکەیان بۆ ماوەی هەفتەیەک.\nنوسینی لوقمان حەوێز، پێگەی بزنس ئینسایدەر.


یاسایەکی خانه‌نشینیی بۆ توێژێکی هه‌رێمی كوردستان ئامادە دەکرێ\nكوردستان 13/04/2022 - 14:18 شوان بەرزنجی\nلە پەرلەمانی کوردستان، پێشنیازه یاسای خانه‌نشینیی هونه‌رمه‌ندان تاوتوێ دەکرێ.\nبەپێی ڕاگەیاندراوێکی پەرلەمانی کوردستان، به‌مه‌به‌ستی گفتوگۆكردن له‌سه‌ر دوو پێشنیازه‌یاسا، نیوه‌ڕۆی ئه‌مڕۆ چوارشه‌ممه ٢٠٢٢/٤/١٣، لێژنه‌ی ڕۆشنبیری و كۆمه‌ڵگه‌ی مه‌ده‌نی و وه‌رزش و لاوان، كۆبووەوە.\nسه‌ره‌تای كۆبوونه‌وه‌كه گفتوگۆ له‌سه‌ر پێشنیازه‌یاسای لێژنه‌ی ئۆڵۆمپیی له هه‌رێمی كوردستان کرا، ئه‌ندامان ڕا و سه‌رنجی خۆیان خسته‌ڕوو و نووسراوێك ئاڕاسته‌ی سه‌رۆكایه‌تیی په‌رله‌مان كرا كه له دوای خوێندنه‌وه‌ی یه‌كه‌م، وه‌كوو لێژنه سوود له ڕا و سه‌رنجی ئه‌نجوومه‌نی وه‌زیران و سه‌رجه‌م لایه‌نه په‌یوه‌ندیداره‌كان وه‌رده‌گرن به مه‌به‌ستی ده‌وڵه‌مەندكردنی ناوه‌ڕۆكی پێشنیازه‌یاساكه.\nبەپێی ڕاگەیاندراوەکە،دواتر گفتوگۆ له‌سه‌ر پێًشنیازه‌یاسای خانه‌نشینیی هونه‌رمه‌ندان کرا و دوای گفتوگۆی ئه‌ندامان و خستنه‌ڕووی بۆچوونی به‌شداربووان، بڕیار درا دوای خوێندنه‌وه‌ی یه‌كه‌م له‌گه‌ڵ سه‌ندیكای هونه‌رمه‌ندان و لایه‌نی په‌یوه‌ندیدار كۆببنه‌وه و سوود له پێشنیاز و بۆچوونه‌كانیان وه‌ربگرن.\nله‌كۆتایی كۆبوونه‌وه‌كه‌شدا، جه‌لال محه‌مه‌د، جێگری سه‌رۆكی لێژنه كه سه‌رۆكایه‌تیی شاندی لێژنه‌ی ڕۆشنبیریی كردبوو بۆ وڵاتی فه‌ڕه‌نسا، پوخته‌یه‌ك له ناوه‌ڕۆكی دیدار و كۆبوونه‌وه‌كانیانى له‌م وڵاته خسته ڕوو و بڕیار درا ڕاپۆرتی سه‌ردانه‌كه ئاراسته‌ی سه‌رۆكایه‌تیی په‌رله‌مان بكرێت.


سزایی سالەک زیندان کرن و سێ هەیڤ "مری شیشتن" ژ بۆ یەک ژ خوەپیشاندەرێن ئیرانێ - دارکا مازی\nسزایی سالەک زیندان کرن و سێ هەیڤ “مری شیشتن” ژ بۆ یەک ژ خوەپیشاندەرێن ئیرانێ\nسەجاد سالاروەند یەک ژ هەم ولاتیێن ئیرانێ، یێ کو هاتیە دەستەسەرکرن ل سەر بوویەرێن خوەپیشاندانێن ئیرانێ کو ب خوەپیشاندانێن هەیڤا “ئابانێ” مەها 11 یا سالا 2019ان تێ ناسکرن ل گۆرەی دادگاها جینایی یا دو ل باژارۆکێ پەردیس ب سالەک زیندانکرن و 3 مەهان شیشتنا مریان هاتە سزادان.\nئەڤ بریارە ل رۆژا دوشەمی 16/3/2020ان ل زندانا تەهرانێ ئا مەزن ب وی رە هات راگهاندن.\nل گۆرەی راپۆرا پێگەها «هرنا» یا ئیرانی ڤە، سەجاد سالاروەند ب سووچا «پیک ئانینا گرۆپ یان دەستەیان ب ئارمانجا تەڤلی هەڤ کرنا ئەولەهیا ئیرانێ و تێکدانا سیستەم و ئاسایشا گشتی ب رێیا درست کرنا پەڤچوون و تەڤلی هەڤیان» ب 1 سال زیندانکرن هاتیە سزادان. ژ بلی ڤێ یەکێ ئەو ب 3 مەهان شیشتنا مریان ژی هاتیە سزادان.\nسەجاد سالاروەند ل 16/11/2019ان ل ناڤچەیا “بۆمەهن” ئا تەهرانێ ژ ئالیێ هێزێن ئەولەهیێ ڤە هات دەستەسەرکرن و پاشان ئەو بر زندانا ئیتیلاعاتا سوپا ئا ب ناڤێ بەندا 2-ئەلف یا زیندانا ئەڤین. ئەو پشتی 11 رۆژان و ب دوماهی هاتنا لێپرسینێ هاتە ڤەگوهاستن بۆ زندانا مەزن یا تەهرانێ.\nژ بلی ڤێ یەکێ کو ئەڤ سزایە دبە پێشێل کرنا ئازادیا رادەربرینێ، پێش نها ژی کەسێن کو ل جیێ مری شیشتنا ب ناڤێ “بهەشتا زەهرایێ” کار دکن، نەرازی بوونا خوە ل همبەر سزایەک دن ئێ ب ڤی ئاوایی راگهاندبوو و ئەڤ یەک وەکە بێ ریزیەک ژ بۆ خوە هەساب کربوو.


مه‌سعود بارزانى و حزبه‌كه‌ى شكستيان هێنا\n3473 جار بینراوە 30/5/2019 01:24 PM\nپارتی لەهەوڵەكانی بۆ رادەستكردنەوەی نەجمەدین كەریم پارێزگاری پێشووی كەركوك شكستیهێناوەو ناوبراو رادەستی دەسەڵاتی بەغدا دەكرێتەوە.\nبەپێی زانیارییەكان كە لەسەرچاوەیەكی ئاگادارەوە دەست كەوتووە، لەكاتی دەستگیركردنی مه‌سعود بارزانى حزبه‌كه‌ى ڕاسپاردوه بۆ هه‌وڵى ئازاد كردنى ، یان لايه‌نى كه‌ى رادەستكردنەوەی ناوبراو بەهەرێمی كوردستان.\nهەر بەپێی زانیارییەكان، هەرچەندە هەوڵەكانی پارتی جددی بوون‌و تەنانەت كاری بۆ ئەوەش كردووە، لەرێگەی دانی پارە ئازادبكرێت، بەڵام سەرجەم هەوڵەكان بێ ئەنجامبوون‌و لەو بارەوە شكستی هێناوە.\nهه‌ر به‌پێى زانياريه‌كان، له ئێستا شاندێكی عێراقی لەبەیروتی پایتەختی لوبنانن، بۆ ئەوەی نەجمەدین كەریم بگەڕێننەوە بەغداو رادەستی دادگای بكەن بۆ دادگایكردن.\nنەجمەدین كەریم سێ شەممەی رابردووتر لەبەیروتی پایتەختی لوبنان لەلایەن پۆلیسی ئەنتەرپوڵ دەستگیرا، ئەوەش لەسەر سكاڵایەكی دادگای نەزاهە بەتۆمەتی گەندەڵی.\nئه‌مه‌ش پاش ئه‌وه دێ له 16ى ئۆكتۆبه‌ر نەجمەدین كەریم له پۆستی پارێزگاری كەركوك دوورخرایەوە، دواتر دادگای نەزاهە سكاڵای لەسەر تۆماركردو چەندین كەیسی گەندەڵی لەسەر كرایەوە، بەو هۆیەشەوە دادگای كەركوك فەرمانی دەستگیركردنی بۆ دەركرا .\nله‌چه‌ند ڕۆژى ڕابردوو له به‌يروتى پايته‌ختى لوبنان نابراوه ده‌ستگير كرا , و به‌ڵام دوای 24 سەعات لەدەستگیركردنی پۆلسی ئەنتەرپوڵ نەجمەدین كەریمی ئازادكرد، بەڵام بڕیاریدا گەشتكردنی لێ قەدەغەبكرێت‌و لەرۆژی چوار شەممەی رابردووترەوە لەژێر چاودێریدایە.


Mewda Media | ماوەی دوو رۆژە سەركردەیەكی حزبێكی كوردستان ون بووە و\nماوەی دوو رۆژە سەركردەیەكی حزبێكی كوردستان ون بووە و پۆلیسش زانیاریی لەسەری نییە\nمحەمەد عەوڵا رەسوڵ ناسراو بە مامۆستا محمد گرتکی، ئەندامی ئەنجومەنی جێبەجێکردن هاوپەیمانی نیشتمانی لە رۆژی پێنجشەممەوە و ونبووە و هیچ زانیارییەک لەبارەیەوە نازانرێت، ئەندامێکی ئەنجومەنی سیاسیی هاوپەیمانیی نیشتیمانییش رایدەگەیەنێت گومانیان لە هیچ کەسێک نییە، چونکە کێشەیان لەگەڵ هیچ لایەنێک نییە.\n"ئێمە گومانمان لە هیچ کەسێک نییە"\nجەلال ئەحمەد، ئەندامی ئەنجومەنی سیاسیی هاوپەیمانیی نیشتیمانی بە مەودا میدیای راگەیاند "مامۆستا محەمەد عەوڵا رەسوڵ، ئەندامی ئەنجومەنی جێبەجێکردن و بەرپرسی دەڤەری راپەڕینی هاوپەیمانی نیشتمانی لە بەرەبەیانی رۆژی پێنجشەممەوە لە ماڵ دەرچووە و هیچ هەواڵێکی نییە و مۆبایلەکەشی داخراوە، دواتر ئێمە بە هەموو رێگەیەک هەوڵماندا بۆ سۆراخکردنی، بەڵام تاوەکو ئێستا هیچ زانیارییەک نییە لەبارەیەوە".\nئەوەشی خستەڕوو "ئەوەی ئێمەی نیگەران کردووە ئێمە وەک هاوپەیمانیی نیشتیمانی کیشەمان لەگەڵ هیچ دەستە و حزب و لایەنێکی کوردستان و دەرەوەی کوردستانیش نییە، هەروەها مامۆستا محەمەدیش خۆی کەسایەتییەکی دیاری شاری رانیەیە بەپێی وتەی خێزانەکەشی هیچ کێشەیەکی تایبەتی لەگەڵ کەس نییە".\n"ئێمە گومانمان لە هیچ کەسێک نییە، چونکە کێشەمان لەگەڵ هیچ لایەنێک نییە، هەروەها تەنیا ئەوەمان لەبارەوە زانییوە بە هاوکاری هێزە ئەمنییەکان کە رۆژی پێنجشەممە لە سنووری سەنگەسەر پەڕیوەتەوە ئیتر دوای ئەوە هیچ زانیارییەکامان دەست نەکەوتووە"، جەلال ئەحمەد وای وت.\n"هیچ سکاڵایەک تۆمار نەکراوە"\nهەر لەسەر هەمان پرس مەودا میدیا پەیوەندی بە شۆڕش ئیسماعیل، وتەبێژی پۆلیسی راپەڕین کرد لە وەڵامدا وتی "لەسەر ئەو بابەتە هیچ سکاڵایەک لای ئێمە تۆمار نەکراوە و هەواڵ بە ئێمە نەدراوە".\n"ھاوپەیمانیی نیشتمانی پەیوەندی دۆستانەی لەگەڵ تێکرای لایەنە سیاسیەکاندا ھەیە"\nهاوکات ئەنجومەنی سیاسی هاوپەیمانیی نیشتمانی لە راگەیەندراوێکدا رایگەیاندووە "بۆ زانیاری و ئاگاداربوونی هەموولایەک، هاودید مامۆستا محەمەد عەوڵا رەسوڵ ناسراو بە مامۆستا محمد گرتکی، ئەندامی ئەنجومەنی جێبەجێکردن و بەرپرسی دەڤەری راپەڕینی هاوپەیمانی نیشتمانی، لە رۆژی 15/10/2020 کاتژمێر 9ی سەرلەبەیانی بە ئۆتۆمبیلی تایبەتی خۆی لەماڵ دەرچووە و پاشنیوەڕۆی هەمان رۆژ پەیوەندیی تەلەفۆنی بڕاوە و هیچ زانیارییەک لەبارەیەوە نەماوە، پاش هەواڵپرسین و بەدواداچوون و ئاگادارکردنەوەی دەزگا پەیوەندیدارەکان و بەهاوکاری ئەوان دەرکەوت کە ناوبراو دواجار لە پاشنیوەڕۆی ئەو رۆژە بە ئۆتۆمبیلی تایبەتی خۆی لە کۆتا بازگەی ئاسایشی زورکان لە ناوچەی سەنگەسەر بەرەو قەندیل پەڕیووەتەوە و لەوکاتەوە تا کاتی ئامادەکردنی ئەم روونکردنەوەیە هیچ زانیارییەک سەبارەت بە چارەنووسی ئەو بەرپرسەی هاوپەیمانی بەردەست نییە".\nئاماژە بەوەشکراوە "لە کاتیکدا ھاوپەیمانیی نیشتمانی پەیوەندی دۆستانەی لەگەڵ تێکرای لایەنە سیاسیەکاندا ھەیە و بەردەوام لە ھەماھەنگیدا بووە بۆ پاراستنی سەقامگیری ھەرێمی کوردستان، هاوکات مامۆستا محمد گرتک، کەسایەتییەکی سەنگین و ناسراوی ناوچەکەیە و ھەمیشە ڕۆڵی گرنگی هەبووە لە ئاشتەوایی کۆمەلایەتی و پەیوەندیی باشی سیاسی لە ناوچەکەدا و ھەمیشە بە تەنگ ئاشتی و ئاشتەوایی خەڵکی ناوچەکەوە بووە، هیوادارین بەزووترین کات هەواڵی سەلامەتی ئەو بەرپرسەمان بەدەست بگات و بگەڕێتەوە سەرکار و ناو خێزان و کەس وکارو دۆستان و هاودیدانی ، لەگەڵ سوپاس و پێزانینمان بۆ هەموو ئەو دەزگا و لایەنانەی هاوکارمان بوون لەم بارەیەوە".


Ismail 12/01/2019 - 14:50 بڵاوکراوەتەوە لە هەواڵ/كوردستانی\nبەرێوەبەرایەتی پۆلیسی سلێمانی رایدەگەیەنێت لەسەرەتای ئەم مانگەوە تائەمڕۆ 20 فەرمانی دەستگیركردن كە هەبووە جێبەجێكراون كەلەدادگاكانەوە دەرچون وهەروەها سێ كەسی دیكەشیان بەتۆمەتی جۆراو جۆر دەستگیركردوە.\nنەقیب سەركەوت احمد وتەبێژی پۆلیسی سلێمانی ئەمرۆ شەممە لە كۆمنگریەكی رۆژنامەنوسیدا رایگەیاند" ئەمڕۆ تۆمەتبارێك كەلە ساڵی 2009ەوە فەرمانی دەستگیركردنی هەبووە وهەستاوە بە كوشتنی هاوڵاتیەك لەلایەن مەفەرەزەكانی پۆلیسەوە دەستگیركراوە"\nوتەبێژی پۆلیسی سلێمانی راشیگەیاند"لەلایەكی ترەوە هەر ئەمرۆ شەممە تۆمەتبارێكی دیكە دەستگیركراوە كە هەستاوە بەدزینی ئۆتۆمبێلێكی ئەڤەلۆن كە هی هاوڵاتیەكی شاری سلێمانی بووە لەماوەیەكی كەمدا هێزەكانی پۆلیسی نەهێشتنی تاوان توانیویانە تۆمەتبارەكە دەستگیربكەن و دەستیش بگرن بەسەر ئۆتۆمبێلەكەدا."\nنەقیب سەركەوت احمد ئاماژەی بەوەشدا"لەسەرەتای ئەم مانگەوە تائەمرۆ 20 فەرمانی دەستگیركردن كە هەبووە جێبەجێكراون كەلەدادگاكانەوە دەرچون و هەروەها تۆمەتبارێكی دیكەش كەلەدادگانی سلێمانیەوە داواكراوە ئەویش دەستگیربكرێت.


فه‌يليه‌يل كورد و پيكهاته‌ى فه‌يلى.. كى كى هه‌ڵوژنێد؟\nشه‌فه‌ق نيوز/ سياسه‌ت چه‌ن روييگ ديرێد، وه‌لێ ئه‌وانه‌گ روييه خراوه‌گه‌ێ وه‌كار ئه‌يه‌رن كه‌م نيين، هه‌رچه‌نى واريگ يا كرده‌وه‌يگ نيه بتويه‌نێد خوه‌ى له بازنه‌ى ره‌خنه ده‌ربكاو ئاسته‌يل پرس و پرسكارى و مه‌زه‌نه‌يل له‌خوه‌يه‌و بكا، وه‌لێ ئه‌و داراييه مه‌زنه كريا ك له‌بان دعايه‌ى ته‌سفيركردن و وه‌كنارخستن يه‌كترى خه‌رج كريا له هه‌ڵوژاردنه‌يل ئمساڵ و خه‌رجكردن له‌بانى وه ده‌يان مليۆن دۆلار، له‌يرا پرسيار ئه‌وه‌سه ئه‌و داراييه چه‌نيگه ك ه‌رخان كريا ئه‌را ويرانكردن ماڵ فه‌يلى؟!\nئيمه هايم له‌و باوه‌ڕه ئه‌وانه‌گ كورسييگ كۆتا ته‌رخان كردن ئه‌را كورده‌يل فه‌يلى له ئه‌نجومه‌ن نوێنه‌ره‌يل عراقى، ئه‌وانه خاوه‌ن ده‌يان كورسيين و ئاماده نيين قوربانى وه‌ى ته‌نيا كورسيه بيه‌ن، وه‌لێ هه‌وه‌جه وه ئه‌وه ديرن ركابه‌رى هووكارى بوێ ئه‌را وه‌ده‌سهاوردن ئى ته‌نيا كورسيه ك حاڵه‌تيگ له چويچيان و ناڕه‌حه‌تى دروسكرد له‌ناو ماڵ رووڵه‌يل ملله‌ت ك ناڵنيد وه‌ده‌س ده‌يان كيشه‌ى بى كووتا.\nتا ئمڕوو، وه‌ل ئه‌و هه‌مگه كيشه‌و مه‌ينه‌تيه‌يله ك هاته‌سه تويشمان، كيشه‌يل مه‌سه‌له‌ى ناسنامه‌ى نه‌ته‌وه وه‌و گرنگييه‌و نيه تا په‌ره‌يليگ يا دوسيه‌يگ ئه‌راى واز بكه‌يم. يه‌يش عوزره‌و ده‌روين تيه‌رێده له‌رزه وه ئه‌ه‌گ ملله‌تيگ تويش سزاو له‌ناوبردن وه‌جه‌م باێد له‌لايه‌ن نه‌ياره‌يلێ له‌ى هه‌ڵوژاردنه‌يله وه بوونه‌ى داشتن چه‌ن زاراوه‌يگ و ئايين و مه‌زه‌وه‌يل جوراوجوور.\nپرسيار ئه‌وه‌سه، ئايا ناسنامه‌ى نه‌ته‌وه‌يى ئنسانى فه‌يلى هالاى عه‌ره‌ب يا لاى كورد؟ ئه‌وانه‌يش ك جوور پيكهاته‌يگ يا نه‌ته‌وه‌يگ جيا له كورد قسه له‌بانمان ئه‌كه‌ن ئمڕوو كه‌من، وه‌لێ وه ئاشكرا فكره‌يليان خه‌ڵه‌تانن نه‌فره‌تكرياگيگه قسه له‌و له‌ناوبردن وه‌جه‌مه ئه‌كا ك جيوه‌جى كريا وه‌خاتر فه‌وتانن لاشه‌و خاك و ژيانمان، ئه‌و فكره‌يشه له‌وه‌ر خاتر له‌ناوبردن هه‌ر شوونه‌واريگ نه‌ته‌وه‌ييمان جيوه‌جێ ئه‌كريه‌ێد، ك يه‌يش مه‌سه‌له‌يگ هاورياگه له‌بان بنه‌ماى ته‌كليفكردن ئه‌و ده‌وڵه‌ته‌و هاتگه ك ملله‌ت خوه‌ى له‌لى بترازيه‌ێد دگان وه هويچ ملله‌تيگ تر نانه‌ێد، ك وه ئاسانى ناسناو و هووزه‌يليان و نه‌ته‌وه‌يليان وه‌ليا ئاڵشت ئه‌دێ وه ته‌نيا تيكه‌ڵبوينيگ، ئمجا له‌بان هه‌مان هاوكيشه‌يش هويچ عه‌ره‌بييگ وه كورد نادێ، وه‌لێ مه‌سه‌له‌يگ پيشبينيكرياگه هه‌زاران و بگر زياتريش كورد بوونه عه‌ره‌ب.\nوه‌ل ئه‌وه‌يشا ك هه‌رچه‌نى كۆمه‌ڵگاى عراقى پيكهاتگه له چه‌ن پيكهاته‌يليگ نه‌ته‌وه‌يى و له يه‌ك بازنه‌ى سياسى ژيه‌ن، وه‌لێ تيكه‌ڵ نيين و له‌ناو يه‌كترى نه‌تاويانه‌سه‌و، يه‌يش وه‌و مانا تائيسه ئى وڵاته ئه‌و شوونه نيه ئه‌را گشتلايگ يه‌ك قه‌زان بخوه‌ن و بوونه يه‌ك ملله‌ت، به‌ڵكوو وه‌چه‌واشه‌وه، ئه‌و شوونه ك نه‌ته‌وه‌ى گه‌وراتر له‌تى بدێ هه‌وڵ سزانن ملله‌ته‌يل تر ئه‌ياد تا بوونه خوه‌ڵه‌كوو و هويچ ئه‌سه‌ريگيان نه‌مينێد.\nئيمه‌يش له بارودوخ ئاسايى لێدوانه‌يل هاوشيوه‌ى كه‌ميگ ئه‌ژنه‌ويم له‌باره‌ى فه‌يليه‌يل ك باس له داوڕيان نه‌ته‌وه‌يى ئه‌كا وه‌شيوه‌يگ ئاشكرا جوور ئه‌وه‌گ وه‌رانوه‌ر شه‌به‌ك و ئێزيديه‌يل روێ دا و ئاماژه وه ئه‌وه ئه‌كا ئه‌وانه كورد نيين. له مه‌يدان سياسييش تيكڵايلا و ئاڵشتكارى به‌ره‌و سه‌نگه‌ره‌يل و دابه‌شكردن تومه‌ت و ناسناوه‌يل خراو له‌و مه‌سه‌له‌يله بوێ ك روێ ئه‌ياد، ته‌نيا مه‌گه‌ر ره‌فيقه‌يلمان دريغيكه‌ر و كه‌مفام بوياتان، ك دوشمنه‌يلمان زيره‌ك و خراو بوياتان، چوينكه ئيچنه لێدوانه‌يليگ له‌ليانه‌و ده‌رنه‌چێ له هه‌ر حاڵه‌تيگ وه‌رانوه‌ر هه‌ر پيكهاته‌يگ عه‌ره‌ب و هويچ سياسه‌تيگيش هاوشيوه له دژيان وه‌كار ناوريا.\nبيگومان هه‌رسێ خوله‌يل وه‌رين هه‌ڵوژاردنه‌يل وه‌خاتر وه‌ديكردن عوزر له‌وه‌ر ئه‌وه‌گ كانديده‌يلمان ده‌نگ وه‌ده‌س ناوردن، وتيان شماره‌ى ئه‌و فه‌يليه‌يله ك به‌شدارى نه‌كردنه له هه‌ڵوژاردن زياتر بويه له شماره‌ى به‌شدار بويه‌يل. يه‌يش ماناى ئه‌وه‌سه ئه‌وانه جاڕس بوينه له ئاڵشتكارى و دريغى كردنه وه‌رانوه‌ر گرنگى به‌شدارى، وه‌لێ له‌ى هه‌ڵوژاردنه‌يل ئيسه كيين ئه‌و كانديده‌يل كورد فه‌يليه ك وه‌شيوه‌يگ راسه‌وخۆ به‌شدارن يا فه‌يليين و كانديدن له‌بان ليسته‌يل جياجيا؟! كيين ئه‌وانه‌گ مه‌شق سياسه‌ت ئه‌كه‌ن له‌وه‌ر وه‌ده‌سهاوردن ماف و سه‌قامگيرى زياتر وه‌بى ئه‌وه‌گ له كيشه‌يلمان زياێ بكه‌ن؟ بيگومان ئه‌و فه‌يليه‌يله ك له‌بان ليسته‌يل تر خوه‌يان كانديد كردنه ئه‌و كاره له‌وه‌ر هووكاره‌يل سياسى و فكره‌يل گشتگير و فراوانكردن مه‌رز كانديد كردنه، وه‌لێ مه‌سه‌له‌ى "پيكهاته" له‌خوه‌يان نه‌گرتنه.\nئى كيشه له‌وانه كه‌فته‌و ك ده‌نگده‌ره‌يل فه‌يلى وه ته‌نيا كورسييگ كۆتاييگ ئه‌گرنه ئامانج ئه‌را ئه‌وه‌گ گشت هه‌وڵ و ته‌قلايگ و گشت ئوميديگ نه‌يلن ئه‌را يه‌كخستن ماڵ فه‌يلى!!


NRT TV | عێراق | تەندروستیی عێراق لەبارەی هێنانی چارەسەری کۆرۆنا لە روسیاوە روونکردنەوە دەدات\n19684 جار خوێندراوەتەوە\nوەزارەتی تەندروستیی عێراق رایگەیاند، تاوەکو ئێستا هیچ چارەسەرێکی کۆرۆنایان لە روسیاوە هاوردە نەکردووە و لە ئێستادا حکومەت توێژینەوەی ورد لەسەر کوالێتی و نرخی دەرمانە روسییەکە دەکات.\nحازم جەمیلی بریکاری وەزارەتی تەندروستی و ژینگەی عێراق رایگەیاند، "تا ئێستا هیچ چارەسەرێکمان بۆ روبەڕوبوونەوەی ڤایرۆسی کۆرۆنا لە روسیاوە هاوردەنەکردووە، چونکە چارەسەرەکەی روسیا تایبەتمەند نییە بە چارەسەرکردنی ڤایرۆسی کۆرۆنا"، دەشڵێت، "پێشتر ئەو چارەسەرە بۆ جۆرەکانی دیکەی ڤایرۆس بەکارهاتووە و ئێستاش لە روبەڕوبوونەوەی کۆرۆنادا بەکاردەهێنرێت."\nئەوەشی خستووەتەڕوو، تیمە تەکنیکییەکانی حکومەت توێژینەوەی ورد لەسەر کوالێتی و نرخی چارەسەرە روسییەکە دەکەن، ئەوەش هاتووە، "لە چەندین وڵاتی جیاوازەوە چارەسەری کۆرۆنامان پێگەیشتووە، کە لەوانەیە لە چارەسەرەکەی روسیا کاریگەرتربن."\nئاماژەی بەوەشکرد، لە روسیا چارەسەرەکە بۆ توشبووانی کۆرۆنا بەکارهێنراوە و ئەنجامەکان دڵخۆشکەر بوون، بەڵام تاوەکو ئێستا زانایان نەگەیشتون بە ئەنجامی کۆتای.\nلە مانگی رابردوودا، بەرپرسانی تەندروستی روسیا ئەوەیان ئاشکراکرد، دەرمانی "ئاڤاڤیر"ی وڵاتەکەیان کە پێشتر بۆ جۆرەکانی دیکەی ڤایرۆس بەکارهاتووە بە رێژەی ٩٠% لە چارەسەرکردنی توشبووانی کۆرۆنا سەرکەوتوبووە.


ئه‌شواق جاف: پارتی له‌گه‌ڵ ئه‌نجامدانی هه‌ڵبژاردنه له‌كاتی خۆیدا\nشوان داودی: له ئێستادا هه‌ڵبژاردن له به‌رژه‌وه‌ندی كوردانیه\nبه‌فه‌رمانی قوباد تاڵه‌بانی هه‌زاران خانوو تاپۆ ده‌كرێن و ده‌یانی تریش ده‌ڕوخێنرێن\nئەو کلیپەی ئۆرڤان رۆڵی تیادا دەگێڕا بڵاوکرایەوە\n"شاژنی خه‌یاڵ" كه نوێترین به‌رهه‌می هونه‌رمه‌ند محه‌مه‌د ره‌ئووف كه‌ركوكی-یه، كلیپه‌كه‌ی بڵاوكرایه‌وه كه تیایدا ئۆڤان ئاراس و شێنێ عه‌لی نواندنیان تیادا كردووه.\nكلیپه‌كه به‌رهه‌می كه‌ناڵی خاك تیڤییه و له لایه‌ن محه‌مه‌د ره‌وف كه‌ركوكییه‌وه گۆرانیه‌كه وتراوه.\nهه‌روه‌ك شادمان محه‌مه‌د كاری ده‌رهێنانی بۆ كردووه و هه‌رێم نووری مۆنتاژی كردووه، هه‌ریه‌كه له ئۆرڤان ئاراس و شێنێ عه‌لی، كاری نواندنیان تیایدا كردووه.\nپێشتریش شادمان محه‌مه‌د، ده‌رهێنه‌ری كلیپه‌كه به سایتی خاكی راگه‌یاندبوو: "ماوەی زیاتر لە ساڵێکە ئارەزووی ئەوەم هەبووە ئەم گۆرانیە بکەم بە ڤیدیۆ کلیپ، پاشان بە هۆکاری جوانی تێکستەکە کەلەلایەن شاعیر ساڵح بێچارەوە نوسراوە".\nده‌شڵێت: "ئاوازەکەی لەلایەن ئاوازدانەری بەئەزمون مامۆستا بورهانی موفتی زادەوە بۆ دانراوە کاریگەری هەبوو کە من ئەو بەرهەمە بەئەنجام بگەیەنم، ئەمە جگەلەوەی گۆرانیەکەش لەلایەن هونەرمەندی ناسراو محەمەد رەئوف کەرکوکیەوە بە هەستێکی جوانەوە پێشکەشی گوێگرانی کردووە، هەموو ئەمانە هۆکاری سەرەکی بوون کە بەهاوکاری هاوڕێیانم ستافی کارەکە بەرهەمەکەمان بە ئەنجام گەیاند".\nوتیشی: " کلیپەکە لەناو شاری سلێمانی وێنە گیراوە وەو باس لە چیرۆکی کەسێک دەکات کە بەهۆکارێك لە خۆشەویستەکەی دابڕاوەو پاشان کەسەکە وەک بیرەوەری لە زەهنیدا ماوەتەوە و دەگەڕێتەوە بۆ یادگاریە جوانەکانی رابردوی".\nئۆرڤان ئاراس، پێشتر هاوسه‌ری خانمێك بوو به‌ناوی چاوان خه‌سره‌و، به‌ڵام له‌یه‌كتر جیابوونه‌وه‌و چاوان له‌گه‌ڵ عه‌بدوللـه‌تیف سه‌له‌فی، كه‌سایه‌تی دیاری ناو سه‌له‌فییه‌كانی كوردستان هاوسه‌رگیری كرد و بوو به هاوسه‌ری سێیه‌می، دواتر له تۆڕه كۆمه‌ڵایه‌تییه‌كان كاردانه‌وه‌ی تووندی به‌دوای خۆیدا هێنا.\nئه‌م بابه‌ته 74689 جار خوێنراوه‌ته‌وه\n٣١٣ یەكەی نیشتەجێبوون لەسنووری شارەوانی سلیمانی تەملیك دەكرێن\nسەرۆکی فراکسیۆنی گۆڕان: هیچ پاساوێک نییە بۆ دواخستنی هەڵبژاردنەکان\nده‌نگدان بۆ دواخستنی هه‌ڵبژاردنی عێراق شكستی هێنا\nده‌روون گێژه‌ن بێده‌نگی ده‌شكێنێت له ته‌والێته‌وه ده‌ستپێده‌كات


هه‌رێم چاوه‌ڕێی ئه‌سپی براوه‌ی به‌غدایه | نیقاش\nهێزه كوردییه‌كان دووجار ده‌ستیان سووتاوه‌و ئه‌مجاره‌ش به‌رچاویان روون نییه ئاخۆ بۆ هه‌ڵبژاردنی داهاتووی عێراق پشتگیری كێ بكه‌ن تا ببێته سه‌ره‌ك وه‌زیران.\n15.02.2018 | هه‌ولێر\nگۆڕانی هاوكێشه سیاسییه‌كان چاوه‌ڕوانده‌كرێت سروشتی مه‌رجه‌كانی كوردیش بۆ ده‌نگدان به‌سه‌رۆك وه‌زیرانی داهاتوو بگۆڕێت، به‌جۆرێك بودجه‌و موچه‌ی فه‌رمانبه‌رانی هه‌رێم بخه‌نه ریزبه‌ندی یه‌كه‌مه‌وه.\nسه‌ردانی یه‌ك له‌دوای یه‌كی لیژنه جیاوازه‌كانی سه‌ر به‌حكومه‌تی ناوه‌ندی بۆ هه‌رێمی كوردستان بۆ ودبینیكردن له‌لیستی موچه‌خۆران به‌ر له‌ناردنی، جگه له‌وه‌ی هیوای بۆ فه‌رمانبه‌رانی هه‌رێم گه‌ڕاندنه‌وه كه له‌ساڵی 2014ه‌وه به‌غدا موچه‌كانیان نانێرێت، هاوكات ده‌رخه‌ری نیازپاكییه‌كی سیاسی حه‌یده‌ر عه‌بادی بوو بۆ كورد به‌ر له‌چه‌ند مانگێك له هه‌ڵبژاردنی په‌رله‌مانی عێراق.\nهێشتا ئاسۆی ده‌ره‌نجامه‌كانی هه‌ڵبژاردنی په‌رله‌مانی عێراق دیارنییه كه بڕیاره له‌مانگی ئایاری ئه‌مساڵدا ئه‌نجامبدرێت، به‌ڵام له‌ئێستاوه هه‌وڵی لایه‌نه شیعه‌كان بۆ به‌ده‌ستهێنانی پاڵپشتی سه‌رجه‌م هێزه‌كانی دیكه ده‌ستیپێكردووه بۆ مسۆگه‌ركردنی باڵاترین ده‌سه‌ڵات له‌عێراقدا كه پۆستی سه‌رۆك وه‌زیرانه.\nكورد بۆ لایه‌نه شیعه‌كان له‌ماوه‌ی نێوان 2005 بۆ 2013 هاوپه‌یمانی كلاسیكی‌و نه‌گۆڕ بوو، هه‌میشه پاڵپشتی كورد بۆ تاكه پاڵیوراوه‌كه‌یان مۆسگه‌ر بوو.\nره‌نگه بۆ ئه‌مجاره وێنه‌كه زۆر روون نه‌بێت كه كێ ده‌بێته سه‌رۆك وه‌زیرانی داهاتوو تا ده‌ره‌نجامی هه‌ڵبژاردنه‌كان ئاشكرا نه‌بن.\nكورد ئه‌زموونی هه‌شت ساڵی حوكمڕانی له‌گه‌ڵ نوری مالیكی سه‌رۆكوه‌زیرانی پێشوو چوار ساڵیشی له‌گه‌ڵ عه‌بادی به‌رێكرد كه وه‌ك به‌شێك له‌لایه‌نه كوردیه‌كان وه‌سفی ده‌كه‌ن هه‌ریه‌كه‌یان له‌وی تریان "تاڵتر" بووه.\nره‌سوڵ ره‌زگه‌یی جێگری به‌رپرسی په‌یوه‌ندییه كوردستانییه‌كانی پارتی دیموكراتی كوردستان به"نیقاش"ی وت "ئێمه وه‌ك پارتی تا هه‌ڵبژاردن راده‌وه‌ستین‌و ئه‌وكات بڕیار ده‌ده‌ین له‌گه‌ڵ كێ هاوپه‌یمانێتی بكه‌ین".\nحكومه‌تی هه‌رێمی كوردستان كه پارتی زۆرینه‌ی جومگه‌كانی هه‌ژموون كردووه له 2010ه‌وه تا ئه‌مساڵ ئه‌زمونێكی پڕ له‌گرژی له‌گه‌ڵ هه‌ردوو ئه‌زمونی حوكمڕانی پێشتوی مالیكی‌و ئێستای حه‌یده‌ر عه‌بادی هه‌بووه ئه‌وه‌ش ئه‌وه‌نده‌ی تر به‌رچاوی نارونكردووه بۆ داهاتوو كه پارسه‌نگی كامیان به‌لای كامیاندا بخات.\nره‌سوڵ ره‌زگه‌یی ده‌ڵێت "مالیكی موچه‌ی بڕی‌و عه‌بادیش هێرشی كرده سه‌ر هه‌رێمی كوردستان، به‌ڵام له‌سیاسه‌تدا هه‌مووشتێك چاوه‌ڕوانكراوه‌و دۆست‌و دوژمنی تاسه‌ر نییه، كێ ناڵێت لایه‌نێكی تر ده‌بێته زۆرینه له‌به‌غدا؟".\nبه‌ڵێنه‌كانی عه‌بادی بۆ ناردنی موچه‌ی فه‌رمانبه‌رانی هه‌رێم له‌پاش ماوه‌یه‌كی كه‌م هات له‌ئه‌نجامدانی چاوپێكه‌وتنێكی ته‌له‌فزیۆنی له‌گه‌ڵ نوری مالیكی له‌لایه‌ن كه‌ناڵی روداوی نزیك له نێچیرڤان بارزانی جێگری سه‌رۆكی پارتییه‌وه كه تیایدا خه‌رجنه‌كردنی موچه‌ی فه‌رمانبه‌رانی هه‌رێمی به "هه‌ڵه" زانی له‌گه‌ڵ ئه‌وه‌ی پێشتر له‌سه‌رده‌می خۆیدا بڕدرابوو.\nئه‌و پێشهاته به‌نزیكبوونه‌وه‌یه‌كی ته‌كتیكی سیاسی مالیكی هه‌ژماركرا له‌گه‌ڵ كورد، هه‌رچه‌نده مه‌سعود بارزانی سه‌رۆكی پێشوی هه‌رێم ساڵی رابردوو له‌چاوپێكه‌وتنێكی رۆژنامه‌ی شه‌رقولئه‌وسه‌ت وتی" ئه‌گه‌ر مالیكی بگه‌ڕێته‌وه بۆ پۆستی سه‌رۆكوه‌زیران سه‌ربه‌خۆیی هه‌رێمی كوردستان راده‌گه‌یه‌نم".\nكورد له‌نێوان عه‌بادی‌و مالیكیدا كه تائێستا زۆرترین چانسی وه‌رگرتنی پۆستی سه‌رۆكوه‌زیرانیان هه‌یه دوودڵه، هه‌رچه‌نده گه‌مه‌ی ئه‌وان بۆ راكێشانی رای كورد به‌ر له‌ئاشكرا بوونی ده‌ره‌نجامی هه‌ڵبژادنه‌كان به‌شێوه‌یه‌كی شاراوه‌و ئاشكرا بوونی هه‌یه.\nئارێز عه‌بدوڵا سه‌رۆكی فراكسیۆنی یه‌كێتی نیشتیمانی كوردستان له‌په‌رله‌مانی عێراق پێیوایه جارێ دیار نییه خودی لایه‌نه كوردیه‌كان بۆ دوای هه‌ڵبژاردنه‌كان هاوپه‌یمانێتی دروست ده‌كه‌ن یان نا، "ئێمه وه‌ك یه‌كێتی چاوه‌ڕێی لیستی براوه‌ین‌و ده‌شبێت دڵنیابین له‌و به‌ڵێنانه‌ی كه ده‌یدات ئه‌گه‌رنا به‌دوای به‌دیلدا ده‌گه‌ڕێین".\nئارێز عه‌بدوڵا به"نیقاش"ی وت "نابێت بژارده‌ی كورد بۆ پاڵپشتی سه‌رۆكوه‌زیرانی داهاتوو به‌ته‌نیا له‌نێوان مالیكی‌و عه‌بادی سنورداربكرێت‌و مه‌رج نییه یه‌كێك له‌و دوو كه‌سه زۆرینه‌بن، به‌ڵام بۆ كورد ناخۆشترین سه‌رده‌م ده‌سه‌ڵاتی عه‌بادی بووه ئه‌زمونێكی خراپمان هه‌بوو له‌گه‌ڵی به‌له‌به‌رچاوگرتنی شه‌ڕی داعش‌و ریفراندۆم‌و قه‌یرانی دارایی".\nتاكه ئه‌زمونی ڤیتۆی كورد كه هه‌یبوو بۆ پاڵێوراوی سه‌رۆك وه‌زیرانی عێراق له 2005دا بوو كه رێی نه‌دا ئیبراهیم جه‌عفه‌ری بچێته ئه‌و پۆسته هه‌رچه‌نده شیعه‌كان پاڵاوتیان، ئه‌وكات كێشه‌كه له‌سه‌ر ماده‌ی 140ی ده‌ستور بوو كه په‌یوه‌ست بوو به‌ئاینده‌ی ناوچه كێشه له‌سه‌ره‌كانه‌وه.\nبه‌ڵام پێناچێت ئه‌مجاره پرسی ناوچه كێشه له‌سه‌ره‌كان پێشینه بێت بۆ یه‌كلاییكردنه‌وه‌ی پاڵپشتی سه‌رۆكوه‌زیرانی داهاتوو به‌لای لایه‌نه كوردیه‌كانه‌وه كه له‌دوای ئه‌نجامدانی ریفراندۆم ئه‌و ناوچانه كه‌وتوونه‌ته ده‌ست سوپاو هێزه ئه‌منیه‌كانی عێراق.\nله‌ئێستادا پرسی ناردنی بودجه‌و موچه‌ی فه‌رمانبه‌رانی هه‌رێمی كوردستان خه‌می گه‌وره‌ی لایه‌نه سیاسییه‌كانه له‌مامه‌ڵه‌كردن له‌گه‌ڵ به‌غدا، پاڵه‌وانی ساڵ ئه‌و لایه‌نه‌یه كه خولی داهاتوودا به‌ڵێنی گره‌نتی ناردنی له‌سه‌رۆك وه‌زیرانی نوێ وه‌رده‌گرێت.\nمحه‌مه‌د عه‌لی رێكخه‌ری ژوری توێژینه‌وه‌ی سیاسی بزوتنه‌وه‌ی گۆڕان پێشبینی ئه‌وه ده‌كات پرسی ناردنی موچه‌و بودجه‌ی هه‌رێم له ریزی پێشه‌وه‌ی پاكێجی ئه‌و داواكارییانه بێت كه كورد له‌سه‌رۆكوه‌زیرانی داهاتووی عێراقی ده‌وێت هه‌رچه‌نده ئاماژه به‌وه‌ده‌كات كه بزوتنه‌وه‌كه‌ی به‌رچاوی رون نییه كه پاڵپشتی كێ ده‌كات.\nمحه‌مه‌د عه‌لی به"نیقاش"ی وت "ئه‌وه‌ی به‌لامانه‌وه‌ی گرنگه كارنامه‌ی پاڵێوراوانی سه‌رۆك وه‌زیرانی داهاتووی عێراقه نه‌ك كه‌سه‌كان، له‌گه‌ڵ ئه‌وه‌ی ئه‌زمونی پێشوی مامه‌ڵه‌ی كه‌سه‌كان له‌گه‌ڵ هه‌رێم كاریگه‌ریی له‌سه‌ر هاوپه‌یمانێتی‌و پاڵپشتیكردنیان ده‌بێت".\nئه‌و دوو دڵیه‌ی لایه‌نه سیاسییه‌كانی كورد له‌یه‌كلایی كردنه‌وه‌ی پاڵشتی خۆیان بۆ سه‌رۆكوه‌زیرانی داهاتوو له‌كاتێكدایه پێچه‌وانه‌ی خوله‌كانی تری عێراق بۆ ئه‌م خوله فراكسیۆنه كوردییه‌كانی په‌رله‌مانی عێراق په‌رتن‌و ئیئتلافی فراكسیۆنه كوردییه‌كانیان وه‌ك خوله‌كانی رابردوو پێكنه‌هێنایه‌وه، ئه‌وه‌ش به‌هۆی كێشه‌كانیان له‌ناوخۆی هه‌رێمی كوردستان.\nپه‌رتبوونی ماڵی كورد له‌هه‌رێمی كوردستان‌و به‌غدا پێكه‌وه پێده‌چێت كاریگه‌ریی له‌سه‌ر پاڵپشتی كوردیش هه‌بێت بۆ سه‌رۆك وه‌زیرانی داهاتوو.\nبه‌رده‌وامی دووره په‌رێزی لایه‌نه سیاسییه‌كانی هه‌رێمی كوردستان تا دوای هه‌ڵبژاردنه‌كانی عێراق به‌لای عومه‌ر محه‌مه‌د ئه‌ندامی ئه‌نجومه‌نی سیاسی یه‌كگرتووی ئیسلامییه‌وه كاریگه‌ریی له‌سه‌ر یه‌كهه‌ڵوێستییان ده‌بێت له‌سه‌ر پاڵێوراوی سه‌رۆكروه‌زیرانی داهاتوو.\nعومه‌ر محه‌مه‌د به"نیقاش"ی وت "ئه‌گه‌ر كێشه‌كانی ئێستای هه‌رێمی كوردستان به‌رده‌وام بێت ئه‌گه‌ر زۆره له‌دوای هه‌ڵبژاردنه‌كانی عێراقیش لایه‌نه‌كان دابه‌شبن له‌پرسی پاڵپشتیكردنی سه‌رۆك وه‌زیراندا".\nسه‌رۆكی فراكسیۆنی یه‌كێتیش له‌په‌رله‌مانی عێراق ده‌ڵێت "ئه‌گه‌ر لیستی جیاواز هه‌بێت به‌جۆرێكی تر له‌گه‌ڵ عێراق رێده‌كه‌وین‌و هه‌ر حزبه‌و ئاو له‌ئاشتی خۆی ده‌كات‌و هه‌ریه‌كه‌یان به‌ره‌و لایه‌ك ده‌ڕوات".\nوێنه گه‌وره‌كه وه‌ك چۆن بۆ لایه‌نه عێراقه‌كان دیارنییه له‌پرسی سه‌رۆكی وه‌زیراندا ئاوهاش له‌لای كورد ته‌موژمژاوییه، بۆ ره‌واندنه‌وه‌ی ئه‌و نارونییه له‌دوای هه‌ڵبژاردنه‌كانی عێراق چاوه‌ڕوانده‌كرێت كاریگه‌ریی وڵاتانی هه‌رێمی‌و هاوكێشه‌ی ململانێیه نێوخۆییه‌كانیان كاری خۆیان له‌نێو لایه‌نه كوردیه‌كاندا بكه‌ن.\nواسق هاشمی سه‌رۆكی كۆمه‌ڵی عێراقی بۆ لێكۆڵینه‌وه ستراتیژییه‌كان پێی وایه پێشتر كورد ژماره‌یه‌كی ئاڵۆز بووه بۆ یه‌كلاییكردنه‌وه‌ی سه‌رۆكوه‌زیران، به‌ڵام ئێستا دابه‌شبوونی سیاسی له‌ناوخۆی هه‌رێم هه‌یه به‌هۆی ده‌رنجامی ریفراندۆمه‌وه‌و هه‌رلایه‌ك هه‌وڵده‌دات په‌یوه‌ندی نهێنی له‌گه‌ڵ عه‌بادی یان مالیكی یان لایه‌نێكی تر هه‌بێت‌و "ئه‌وه‌ی ئیستا ده‌گوزه‌رێت هاوپه‌یمانێتی رانه‌گه‌یه‌ندراوه".\nهاشمی به"نیقاش"ی وت "لایه‌نه كوردییه‌كان تا دوای هه‌ڵبژاردن خۆیان یه‌كلایی ناكه‌نه‌وه تا بزانن كێ گره‌وی هه‌ڵبژاردن ده‌باته‌وه، جگه له‌وه‌ی كاریگه‌ریی وڵاتانی هه‌رێمیش رۆڵی ده‌بێت له‌سه‌ر هه‌ڵوێستی لایه‌نه كوردییه‌كان له‌پرسی سه‌رۆك وه‌زیرانداو به‌تایبه‌ت كاریگه‌ری ئێران له‌سه‌ر لایه‌نه‌كانی سلێمانی‌و كاریگه‌ری هاوشێوه‌ی توركیاش له‌سه‌ر لایه‌نی باڵا ده‌ستی هه‌ولێر".\nهاشمی وتیشی "پێشینه‌ی داواكاری لایه‌نه سیاسییه‌كانی كوردی بۆ سه‌رۆكوه‌زیرانی داهاتوو گۆڕدراوه، ئه‌وان ئێستا به‌دوای ده‌ستكه‌وتی خێرادا ده‌گه‌ڕێن بۆ قایلكردنی شه‌قامی كوردی".


زریانێـکی دیکەی بەهێز بەرەو ویلایەتەکانی باشوری ئەمەریکا بەڕێوەیە\nزریانێـکی دیکەی بەهێز وا لە دورگەکانی باشوری ڕۆژهەڵاتی ویلایەتە یەکگرتووەکانی ئەمەریکا دەدات و چاوەڕوان‌دەکرێت لە سەرەتای هەفتەی داهاتوو بگاتە کەنارەکانی ویلایەتی فلۆریدا.\nسەنتەری نیشتمانی بۆ چاودێری زریانەکان کە بنکەکەی لە شاری میامی فلۆریدایە، ئەمڕۆ سێشەممە ڕایگەیاند زریانی ئیرما کە لە ناوچەی کاریبی دەدات زۆر بە هێزبووە و گەیشتووەتە ئاستی پلە پـێنج کە خێرایی بایەکەی دەگاتە 280 کیلۆمەتر لە کاژمێرێـکدا.\nڕیکاردۆ ڕۆسیلۆ فەرمانڕەوای پۆرتۆ ریکۆ گوتی پەیوەندی بە جۆن کێلی گەورە فەرمانبەری کۆشکی سـپی کردووە بە مەبەستی ڕاگەیاندنی باری نائاسایی لە دورگەکەیان.\nدەسەڵاتدارانی دورگەکە کۆمەڵێـک ڕێوشوێنیان گرتووەتەبەر، لەوانە پشـکنەران بۆ بازاڕەکانی وڵاتەکە ڕەوانەدەکەن تاوەکو دڵنیا ببن لەوەی نرخی کاڵاکان لە بازاڕەکاندا بەرزناکرێنەوە. هەروەها بڕیار دراوە لە کاژمێر 6 ی بەیانی ڕۆژی چوارشەممەوە هەتا ماوەی 24 کاژمێر فرۆشتنی مەی قەدەغەبکرێت.\nلە دورگەکانی ڤێرجنی ئەمەریکاش کاربەدەستان لەوەدان باری نائاسایی ڕابگەیەنن. هەروەها لە ویلایەتی فلۆریداش باری نائاسایی ڕادەگەیەنرێت.\nلە لایەکی دیکە هێڵی ئاسمانی ئەمەریکەن ئێرلاینز بڕیاری داوە ژمارەی گەشتەکانی بۆ دورگەکانی کاریبی زیاتر بکات بە مەبەستی گەڕاندنەوەی ئەو گەشتیارانەی ڕوویان لەو دورگانە کردووە و لە ئێستادا دەیانەوێت ئەو ناوچەیە چۆڵ بکەن.


ئەمەریکا هەوڵی دانانی ئابڵوقەی چک دژ بە سودانی باشور دەدات\nئەو سەرچاوانەی کە ئاگاداری بڕیارەکەن بە مەرجێک بۆ ئاژانسی ڕۆیتەرز قسەیان کردووە کە ناویان ئاشکرا نەکرێت و گوتویانە وڵاتە یەکگرتووەکانی ئەمەریکا هەوڵ دەدات فشارەکان بۆ سەر سەرۆک سالڤا کیر زیاد بکات تا کۆتایی بە شەڕی ناوخۆی وڵاتەکەو قەیرانی مرۆڤایەتی بهێنێت.\nلایەنە بەشەڕچووەکانی سودانی باشور بە بەردەوامی سەرپێچی لە ئاگربەست دەکەن، و وڵاتە یەکگرتووەکانی ئەمەریکا سزای خستۆتە سەر چەند کاربەدەستێکی نزیکی سالڤا کیر لە ناویاندا پاول مالۆنگ کە بەرپرسێکی باڵای لەشکر بوو و پاشان دەرکراو ئێستا لە دەرەوەی وڵاتە.\nهەرچەندە ئەمەریکا هیچ ڕێککەوتنێکی بازرگانی چەکی لەگەل سودانی باشوردا نییە، بەڵام لە وڵاتانی ڕۆژهەڵاتی ئەوروپاوە چەک دەگاتە ئەو وڵاتەی ئافریکا.\nباڵیۆزی وڵاتە یەکگرتووەکانی ئەمەریکا بۆ نەتەوە یەکگرتووەکان نیکی هەیلی، کە لە کۆتایی مانگی 10 سەردانی سوردانی باشوری کرد و لەگەڵ سالڤا کیر کۆبۆوە، ڕۆژی چوارشەممەی ڕابوردوو بە ئەنجومەنی ئاسایشی نەتەوە یەکگرتووەکانی گوت کاتی ئەوە هاتووە نەتەوە یەکگرتووەکان ئابڵوقەی چک بخاتە سەر سودانی باشور.\nلە مانگی 12 ی ساڵی 2016 بەڕێوەبەرایەتی پێشووی ئۆباما هەوڵی دا کە نەتەوە یەکگرتووەکان پشتیوانی لە ئابڵوقەی چەک بکات دژ بە سودانی باشور.


خوێندنەوەی چەند دەقێكی جەلالی مـــــیرزا كەریم لە ژێرناوی\nشاعیر دەچێتە دەرەوەی چوارچێوەی دەقەكەی و دەگەڕێتەوە بۆ نێو مێژوویەك كە مێژووی پرسە یان مەرگەساتە لە كاتێكی پێش بەرهەمهێنانی دەقەكەو لە هەمان شوێن یان جوگرافیای لە دایكبوونی دەقەكەدا، كە ئەویش مێژووی دەیەی پێنجەمی سەدەی بیستەمە و لە شوێنێكدا كە جوگرافیای كوردستانە. رووداوێكی پەیوەست بەو مێژووە دەهێنێتەوە یاد. ئەویش ئەوەیە كە لەو كات و شوێنەداو دوای شكستی كۆماری كوردستان، رووداوێكی كارەساتبار یان پرسە هەیەو لە ئەنجامی ئەوەشدا فەزاری شكست باڵ بەسەر كوردستاندا دەكێشێـت و سەرباری لە سێدارەدانی قازی و هاوڕێكانی، چوار ئەفسەری لاوی باشوور كە بەشداری دامەزراندنی كۆمارو رێكخستنی سوپای كۆمارییان كردبوو، لە دوای شكست دەگەڕێنەوە بۆ عێراق و داگیركەری عێراقی لە سێدارەیان دەدات. ئەم چوار شەهیدە دەبنە سەرچاوەیەكی دەرەكی بۆ بەرهەمهێنانی ئەم دەقە شیعریەو لە دەقەكەشدا ئەوەی نیشان دەدرێت و بە ئاشكرایی دەخرێتە ڕوو، نە دامەزراندنی كۆمارەو نە سەركەوتن و نەبەزین و نە بەرخوردانی كوردو چوار ئەفسەرەكەشە، بەڵكو نیشاندان و خستنەڕووی تراژیدیاو مەرگەساتێكی گەورەترە لە رێگەی بە ئامرازكردنی تراژیدیای شەهیدكردنی چوار ئەفسەرەكەوە. واتە لە رێگای ئەو كارەساتە مێژووییەوە، كارەساتێكی ترسناكترو وێرانكەرتر نیشان دەدرێت كە ئەویش كارەساتی ئەنفال و كیماییبارانكردنی كوردستانە. واتە لە رێگای وەرگرتنی تراژیدیایەكی رابردووەوە شاعیر لەبارەی تراژیدیای ترسناكی ئەنفال و بەكارهێنانی چەكی كیمیاییەوە دەدوێت و ئەمەش ئەوە نیشان دەدات كە سەرباری كەوتنە جوڵەی رێبواری یاخی و كاردانەوەكانی و ئاماژەی دەركەوتنی جۆرێك لە پرۆژە بۆ گۆڕانكاری و گواستنەوە، بەڵام ئیقاعی گشتی دەقەكە ئیقاعێكی كپ و خەماویەو بریتیە لە نووسینەوەی مێژووی شكست و خوێن كە ئەویش مێژووی كەسێتی شیعرەكەیە. سەرباری ئەوەی دەیەوێت بەجۆرێك بجوڵێت بۆ گۆڕینی ئەو دۆخەی كە ئیقاع و فەزای دەقەكەی بەرهەمهێناوە، بەڵام سەركەوتوو نابێت و شكست وەكو زنجیرەیەكی یەكتر تەواوكەر بە دوای یەكدا دێت.\nناونیشانی ئەم بەشەی دەقەكە ناوی چوار ئەفسەرە لە سێدارەدراوەكەیەو جەستەی دەقەكەش ئاماژە بۆ ئەوە دەكات كە ئێستا ژمارەی سێدارەو لە سێدارەدراوەكان گەلێك زیاترە. بە مانایەكی تر ئەم بەشەی دەقەكە بە ناوهێنانی چوار شەهیدی مێژوو دەست پێدەكات و بە باسكردنی چەندین شەهیدی دیارو نادیار كۆتایی دێت. واتە فەزای گشتی ئەم بەشە فەزای مردن و پرسەیە واتە تراژیدیایەكی بەربڵاو بەجۆرێك دەتوانرێت بگوترێت سیمای مێژوویەك نیشان دەدات كە سەرتاپا كارەسات و مەرگەساتەو لەم بەشەدا نەك سیمای رێبواری یاخی دیارنامێنێت بەڵكو هیچ ئاماژەیەكیش بۆ رابوونەوەو تەنەت بۆ مانەوەش ناكرێت. لێرەدا ئاراستەجوڵەی ئیقاع بەرەو دابەزینە كە ئەوەش دەلالەتی مردن یان داهێشتن بۆ ناو گۆڕ هەڵدەگرێت. ئەمەش هاوشێوەیە لەگەڵ ئەو گوتارەی شكستدا كە لە دوو قۆناغی مێژوویی جیاوازدا بەرهەم دێتەوە، كە ئەوانیش قۆناغی دوای شكستی كۆماری كوردستان و قۆناغی شكستی بزووتنەوەی كوردە لە ئەنجامی ئەنفالدا.\nعیزەت، قودسی، خەیروڵا، خۆشناو\nجارێكی تر، لەگەڵ نمەی\nخوێنی زامی پڕ لە نەڕەی\nپڕ لە تۆڵەی\nگیانی خۆری حوزەیرانا\nباڵای چوار شەهیدی نەمر\nلە بیابانی چاومانا\nلە ژانی دارستانمانا\nلە مێژووی پڕ گریانمانا\nلە چەكی پێشمەرگەمانا\nگیانی چوار شەهیدی نەمر\nگڕیان بەردایە بەهاری\nهیوای خنكاوی سەر زاری؟؟؟؟\nئەمساڵمان، ژانی سێدارە\nنەك هەر چوارە\nبەڵكو فەرهەنگێكی گەورەی\nپڕ لە وشەی\nخنكاوی دیارو نادیارە؟؟؟؟\nئەگەر سەیری بنیادی زمانی ئەم بەشەی دەقەكە بكەین بریتیە لە تابلۆیەكی بە رەنگی ئاشكراو نائاشكرای خوێن و فرمێسك و خەم و هەنسك و دوكەڵ نەخشێنراو. ئەم تابلۆیە لە رووی زمانەوە رستەی راگەیاندنە، بەڵام تەنیا یەك فرمانی تەواوی تێدایە كە ئەویش فرمانی (بەردا) یە، لە ئاستی نووسراویشدا فرمانی ناتەواویشی وەكو ئەوەی هەن تێدا نیە، ئەگەرچی رستە راگەیاندنیەكانی لە رووی سیمانتیكەوە ئاماژەی بوونی فرمانی ناتەواو دەكەن. نەبوونی فرمان لە پارچە نووسینێكدا كە نزیكەی حەفتا وشەیە، بەڵگەی نەبوونی سادەترین كارو جوڵەیە لەو نووسینەدا. ئەمەش رووناكی دەخاتە سەر ئەو واقیعە كۆمەڵایەتی و سیاسی و كەلتووریەی كە دەقەكە لێی دەدوێت و ئەوە روون دەكاتەوە كە چۆن لەم واقیعەدا رووداوێكی ئەوتۆ رووینەداوە كە جوڵەو گۆڕانكاری درووست كردبێت. هۆی ئەوەش بە ئاشكرا دیارە نەبوونی بكەری رووداو درووستكەرو نەبوونی پرۆژەیە. ئەوەی هەبووە كاردانەوە بووە، وەكو كاردانەوەكانی رێبواری یاخی ناو دەقەكە. ئەم بۆچوونەش هاوشانە لەگەڵ ئەو بۆچوونەدا كە پێیوایە مێژووی كورد مێژوویەكی وەسفیەو كەسێتی كوردیش كەسێتیەكی راوەستاوەو جوڵەی ئەم كەسێتیە بە ئاراستەی بەرزبوونەوە نیە بەڵكو خولانەوەیە بە دەوری هەمان چەقدا یان خوڵانەوەیە لەسەر بازنەیەكی داخراو، واتە هیچ لادانێكی تێدا نیە. لە رووی زانستی مێژووی شیكارییەوە هەموو ئەو پێكهاتانەی كە لەسەر هەمان تەوەر یان بازنەی داخراو دەخولێنەوە یان دەجوڵێن هیچ لادانێكیان نەبڕیووەو هیچ رووداوێكیان درووست نەكردووەو بەو پێیەش مێژوویان درووست نەكردووەو نەهاتوونەتە ناو مێژووەوە، بەڵكو لە دەرەوەی مێژوودان. تاكە شتێك كە لە قۆناغێكەوە بۆ قۆناغێكی تر جیاواز بێت ژمارەی شەهیدەكان و ژمارەی كارەساتەكان و ئاستی مەرگەسات و پرسەیە. هەروەك لێرەدا دەلالەتێكی تریش بەرهەم دێت ئەویش ئەوەیە ئەو زەمینەو مێژووەی كە دەقەكە لێی دەدوێت لەبری ئەوەی بە رووداوی بەرهەمهێنەر بناسرێتەوە بە ژمارەی كارەساتەكان و بە ژمارەی شەهیدەكان و لە سێدارەدراوەكان دەناسرێتەوە. ئەمەش زیاتر لە بری شوناسی بەرهەمهێنان و بنیادنانی شارستانێتی شووناسی مەرگەسات و شكست و پرسە بەم مێژووە دەبەخشێت. مێژووی لەم جۆرەش هیچ بنەمایەكی نیە بۆ ئامادەبوون و خۆسەلماندن بەڵكو خۆی نمایش دەكات بۆ بەزەیی پێداهاتنەوەو سۆزجوڵاندنی ئەوانی تر.\nناونیشانی ئەم بەشە هاوتایە لەگەڵ هەر ناونیشانێكی گشتیدا كە بدرێت بە مێژووی ئێمە، یان هەر ناونیشانێك كە مێژووی شكست و مەرگەسات و خەم و خوێن لەخۆ بگرێت. واتە بۆ ناونیشانی دەقەكە، دەشێ بگوترێت مێژووی مەرگەسات یان خەمنامە كە لە پشتی ئەوەشەوە مێژووی خوێننامە هەیە. خوێننامە بریتیە لە ئۆتۆبایۆگرافیای چوار ئەفسەرە لە سێدارەدراوەكە، لە كاتێكدا دەشێ وەها لێكبدرێتەوە كە هاوشێوەی هەزاران كەسی تر لە واقیعی دەرەوەی دەقەكەدا چوار ئەفسەرە شەهیدەكەش ئەو دڵدارانەن كە تینووی ئازادی و سەربەخۆیی بوون و لەو پێناوەشدا هەنگاوی كردەییان ناوەو سەرئەنجامی ئەوەش ژیانی خۆیانیان كردووەتە قوربانی. هێنانی رەگەزەكانی نێو مێژوو وەكو رەگەزی دەرەوەی دەق بۆ بەرجەستەكردنی تابلۆی رەنگینی شیعرو بەرهەمهێنانی شیعریەت و یارمەتیدانی ئاراستەكردنی پرسیاری دەقەكەو بەرهەمهێنانی جیهانبینی دەقەكەیە. كە لە دەستپێكی ئەم دەقەدا پێشبینی ئەوە دەكرێت كە هێنانی ئەو جۆرە رەگەزەی دەرەوەی دەقەكە بۆ نێو جوگرافیای دەقەكە بە مەبەستی ئامادەكردنی فەزای ژیانەوەو رابوونەوەیە. واتە ئیلهام وەرگرتن لە قوربانیدانی رابردوو، ئیلهام وەرگرتن لە هێماكانی بەرخوردان بۆ پتەوكردنی هێزو ئیرادەی بەرگری لە ئێستادا. بەڵام ئەوەی دەبینرێت شاعیر ئەم هێمایانەی خۆنەویستی و قوربانیدان گڕ بەردەدەنە هیوای خنكاوی ئێمە. بەڵام ئایا ئەو گڕە هیواكانمان دەژێنێتەوە، یان بەتەواوەتی دەیان سووتێنێت و لەناویان دەبات؟ دیارە هەر لەم كۆپلەیەدا و لە ئاستی زمانی یەكەمی دەقەكەدا و بە ئاشكرا وەڵامی ئەم پرسیارە دەدرێتەوە كە ئێستا واتە لە كاتی بەرهەمهێنانی دەقەكەدا لە بری لە سێدارەدانی چوار كەس كە مەبەست چوار ئەفسەرەكەیە، كوشتن و بڕین و لە سێدارەدان و شەهیدكردن بووەتە فەرهەنگێكی گەورە یان باشتر بڵێن بووەتە كاری رۆژانەو هەمیشەیی و وەكو كەلتووری لێهاتووە كە ئەوێكی تر كە لە ئاستی زمانی دەقەكەدا ئامادەبوونی نیە بە ئاسانی كار لەسەر ئێمە دەكات و مەرگ و لە سێدارەدانی بۆ ئێمە كردووەتە كەلتوور، كەلتوور بە مانای شتێكی باو و هەمیشەیی. كەواتە وەرگرتنی ئەم هێمایانە لە دەرەوەی دەقەكە بۆ رووناكی خستنە سەر واقیعێكە كە لەوساوە بۆ ئێستا نەك گۆڕانكاری بە ئاراستەی ئەرێنی بەسەردا نەهاتووە، بەڵكو زیاتر بە ئاراستەی نەرێنی جوڵاوە. ئەم تابلۆیە كە بە خوێننامەی شەهیدەكان سووركراوە، بریتیە لە ئۆتۆبایۆگرافیای كەسێتی شیعرەكە كە دەشێ ئەویش نوێنەرایەتی ئێمە بكات. هەروەك ئەم تابلۆیە زیاتر بەرجەستەی باری شكست و روخان و وێرانكردن دەكات كە ئەمانەش لە ئاستێكی تردا خەم و گریان و تراژیدیای ژیانی منی ئامادەی نێو جوگرافیای دەقەكە بەرجەستە دەكەن كە ئەویش دەشێ ئۆتۆبایۆگرافیای ئێمە بێت وەكو نەتەوە. فەزای گشتی ئەم تابلۆیەش لە شیعرەكەدا فەزای مەرگەسات و پرسەیەو ئیقاعی شیعرەكە ئیقاعێكی كپەو ئاراستەی ئیقاعیش بەرەو دابەزینە كە هەموو ئەمانەش بەرجەستەی ئەو تراژیدیایە دەكەن كە خاسێتی باوی دەقەكەیەو رووی ئاشكرای واقیعی دەرەوەی دەقەكەشە.\nناونیشانی دووەمی بەشی دواتری دەقەكە یان ئەم زنجیرە دەقەی كە تەواوكەری یەكترن ( وەرزەكان )ە. ئەم ناونیشانە واتە وەرزەكان ئاماژە بۆ كات دەكات. مانای وایە مەبەست لێی چوار وەرزی ساڵەو دواتر دەقەكەش ئەمە روونتر دەكاتەوە. بەڵام لە ئاستێكی تردا وەرزەكان دەلالەتی هەموو كات یان بەردەوامی هەڵدەگرێت. كەواتە ئایا پەیوەست بەو كاتەی كە دەقەكە لێی دەدوێت كات چ ماناو دەلالەتێكی هەیە؟ دەقەكە لە رێگای هێنانە ناوەوەی چوار ئەفسەرەكەوە لە لایەك باسی مێژووی پێش بەرهەمهێنانی دەقەكە دەكات و دەشێ لە رێگای ئەو هێمایانەوە لەبارەی مێژووی كارەسات ئامێزی دوور و درێژی ئێمەوە بدوێت. لە ئاستی دووەمدا كات بریتیە لە كاتی بەرهەمهێنانی دەقەكە كە لەویشدا كارەسات و جۆرێك مەرگەسات نیشان دەدرێت. بۆیە لێرەوە دەشێ وەرزەكان تەنیا درێژەی كاتی ساڵێك نەگەیەنێت، بەڵكو هەموو مێژژووی ئەم كەسێتیە بگەیەنێت كە بەردەوام لەبەردەم شكست و وێرانبووندا بووەو تاكو ئێستاش نەگەیشتووەتە ئەوەی كە دابڕان لەو مێژووە خوێناویە بكات. وەرزەكان خولانەوەی كاتە لەسەر بازنەیەكی داخراو، مێژوویەك كە هیچ گواستنەوە یان دابڕانێكی لەگەڵ رابردوو یان پێش خۆیدا تێدا نیە. ئەمی كەسێتی قسەكەر و ئامادەی سەر جوگرافیای دەقەكە كۆمەڵێك خەون و خەیاڵی ئایندەیی هەیە، بەڵام ئەو خەونانە هیچیان نابن بە واقیع. لەم بەشەدا شاعیر دەڵێت:\nچوار وەرزەی ساڵ\nلە دامێنی ئاسمانی وڵاتی منا\nلە چوارچێوەی بێ كۆتایی\nتەمەنی ئاواتی منا\nبۆتە ئاوێنەی ئاوەژووی\nمێژوویەكی هێجگار جەنجاڵ.\nلێرەدا شاعیر باسی رووداوەكانی شوێنێك دەكات كە وڵاتی كەسێتی ئامادەی سەر جوگرافیای دەقەكەیە. واتە شووناسی شوێن ئاشكرایەو كات تیایدا هەر چوار وەرزی ساڵە، واتە كات هەموو كاتێكە. بەڵام شاعیر ئەم كاتە گشتیە دەگرێت بەباڵای تەمەنی ئاواتەكانی و لە بارێكی وەهاشدا وەرزەكان كە مەبەست هەموو كاتێكە دەبێتە ئاوێنەیەكی ئاوەژوو، هەموو شتێك بە هەڵەوگێڕاوی نیشان دەدرێت. لەوەشدا لە ئاستی نەگوتراودا ئەو دەلالەتە بەرهەم دێت كە لەم شوێنەدا و لە هەموو كاتێكدا، واتە لە رابردووەوە تاوەكو ئێستای بەرهەمهێنانی دەقەكە، هیچ كام لە ئاواتەكانی ئەم بەدینەدێهێنراون. هەروەها لە ئێستاشدا لەسەر بنەمای ئەو فەزایەی باڵی كێشاوە بەسەر جوگرافیای دەقەكەدا ئەگەری ئەوە نیە بگەنە ئاستێك لەسەر پێی خۆیانرابوەستن و بەجۆرێك بتوانن بەرگری لە مانەوەی خۆیان بكەن. ئەم كەسێتیـە ئاواتی گەورەی هەیە، بەڵام كات مێژوویەكی جەنجاڵ بە ئاوەژوویی وێنا دەكات. مەبەست لە مێژووی جەنجاڵ چیە؟ رەنگە پرسیارێكی گشتی بێت، بەڵام ئەو مێژووەی كە لە دەرەوەی دەقەكە بە جۆرێك بوونی هەیە، نە مێژووی ئامادەبوونە نە مێژووی بەرهەمهێنانی شارستانێتی و ئەو توخم و رەگەزانەیە كە دەبنە بنەما بۆ خۆسەلماندن و بەدەستهێنانی شووناس، بەڵكو مێژووی خەم و گریان و كارەسات و پرسەیە، واتە یادەوەری خوێنە یان وەكو لە دەقەكەدا هاتووە خوێننامەیە. ئەمەش وێنە ئاوەژووەكەیە چونكە لە رووی راستیەوە دەبێ مێژوو لە رێگای ئامادەبوون و درووستكردنی رووداو و بەشداریكردنی بەرهەمهێنانی شارستانێتەوە بوونی خۆی بسەلمێنێت، بەڵام لێرەدا مێژوویەك هەیە بە ناوی مێژووی كارەسات و خوێن و پرسە، واتە شتێك كە پێچەوانەی مێژووی ئامادەبوونەو زیاتر یادەوەری تراژیدیاییە.\nسەرباری ئەم پێشەكیە لە ژێر ناونیشانی دووەمی" وەرزەكان"دا، دەقەكە بە ناوی وەرزەكانەوە دابەش دەكات كە ئەوەش هێڵێكی داخراوی كات نیشان دەدات و كاتەكە لە رووی درێژیەوە جێگیرەو هەمیشە چوار وەرزەكە پێكەوە ساڵ پێكدەهێنن، بەڵام هەر وەرزەو خاسێت و سرووشتی تایبەتی خۆیی هەیەو ئەوەش شوناسی وەرزەكان دیاری دەكات، بەڵام لە رووی بەدەستهێنانی شووناسی كاتەوە تاوەكو ئێستا وەرزەكان لە جوگرافیای دەقەكەو لەو زەمینەشدا كە دەقەكەی تێدا بەرهەمهاتووە كاتی بێ شووناسن چونكە كات تەنیا ئەو كاتە شووناسی كاتی هەیە كە رووداوی تێدا تۆماركرابێت. مەبەست لە رووداویش گۆڕانكاری یان گواستنەوەیە بۆ قۆناغێكی تری ژیان. بەڵام وەكو ئاشكرایە لێرە رووداو بوونی نیە و تەنانەت لاوازی رەگەزی فرمان لە رووبەری دەقەكەدا ئەو راستیە بەرجەستە دەكات كە دەقەكە زیاتر دەقێكی وەسفیە نەك دەقێكی كرداری. ئەمەش خاسێتی كۆی كەلتوورو تەنانەت عەقڵی باو و باڵادەستی نێو كۆمەڵگە راوەستاوەكان یان كۆمەڵگەكانی دەرەوەی جوڵەی ئاشكرای بەرەو گۆڕانكاری و گواستنەوەن كە كۆمەڵگەی كوردیش لە پێشەنگی ئەو كۆمەڵگە پەراوێزیانەدایە. نەبوونی فرمان یان لاوازی و كەمی فرمان لە هەر دەقێكی داهێنەرانەدا دەلالەتی نەبوونی جوڵەو رووداو یان كار هەڵدەگرێت، كە ئەوەش مانای نەبوونی بكەرە. لێرەوە لە جوگرافیای دەقەكەدا لە بری بكەری رووداو درووستكەر كەسێتی وەسفكراو یان وەسفكەر هەیە كە بەهەردوو بارەكەدا جیهانێكی وەستاو درووست دەبێت. لێرەوە گواستنەوەو هێنانی رەگەزی دەرەوەی دەقەكە جارێكی تر لە لە رووبەری دەقەكەدا كاردەكات ئەویش هێنانی واقیعی كۆمەڵایەتی و سیاسی و مێژوویی دەرەوەی دەقەكەیە بۆ ناو دەقەكە كە لە رووی بەرهەمهێنمانی رووداوەوە واقیعێكی قەیراناویەو بكەرو بەو پێیەش رووداو تیایدا ئامادەبوونیان نیە. هەر لێرەوە ئاشكرا دەبێت كە واقیعی دەرەوەی دەقەكە یان ئەو واقیعەی كە دەقەكە پێوەی پەیوەستە واقیعێكی وەسفی وەستاوەو جێگای جوڵەو گۆڕانكاری و گواستنەوە نیە بە تایبەتی جوڵەو گۆڕانكارییەك كە لە هەناوی خۆیەوە سەرهەڵبدات و نەك هەر رووكەش بەڵكو ئەو واقیعە لە ناوەوەڕا بە ئاراستەی بەرەو دەرەوە هەمووی وەكو یەكەیەكی یەكگرتوو بگۆڕێت .\nدوای پێشكەشكردنی وەرزەكان پێكەوە، دەقەكە لە ژێر ناونیشانی دووەمیدا وەسفی وەرزەكان دەكات یان لەبارەیانەوە دەدوێت، لە كاتێكدا دەشیا وەرزەكان لە رووی ئەو رووداوانەی تیایاندا روودەدەن خۆیان نمایش بكردایەو خۆیان بناساندایە. قسەكەر سەرەتا بە وەسفی بەهار دەست پێدەكات: بەهارمان دێ و لە جیاتی نێرگزی دیاری\nبەری دەرگای نەورۆز ئەگرێ.\nلە یادی ناشتنی تەرمی دوێنێی پڕ لە نادیاری\nلیستێكی تری قوربانی\nلەبەردەم دەركی سەرادا هەڵئەواسرێ.\nهەروەك بە دوای وەسفی بەهاردا بە ریز دێتە سەر وەسفی هاوین و دەڵێت:\nهاوین دادێ و\nخۆری چلە ئارەقەی گڕی لێ ئەتكێ.\nلێوی كانیاوەكان چین چین\nبە دیواری خۆی هەڵئەستێ.\nلە جیاتی سروەی پڕ بزەی\nسەرچاوەی زەڵم و بادینان و شەقڵاوە،\nگازو بۆمبا و فڕۆكەیە،\nرەشماڵی مەرگی هەڵداوە..\nپاشان دێتە سەر وەسف و قسەكردن لەبارەی پایزەوەو دەڵێت:\nوا سەردەمی بەرەوچوونی سرووشتی وەرزی گەڵارێزانە\nپەڵە چەواشەی ساڵێكی كەس نەزانە..\nبا هەڵوەرێخونچەی چاوی كووچەكانی ئومێدی شار\nتازە، خۆزگەی عیشقی ئیمڕۆ\nناچێتەوە بەر هەوارگەی پارو پێرار.\nدوا وەرزی ساڵ زستانەو ئەویش باس و وەسفی خۆیی هەیە لە دەقەكەداو لەم بارەوە شاعیر دەڵێت:\nدیسان نۆرەی گەردەلوولی چەك لە شانی\nخۆشەویستی هەڵچووی بەرەو ئەشكەوتە.\nزستانە، شەوچەرەی هیوای\nپێشمەرگەی ئەم كوردستانە لەتوپەتە،\nبێدارییەو تێڕامانە لە یەكتری و نەنووستنە\nبۆ وەرزی نوێ: رێگای بیرو چەكگرتنە.( 1989).\nوەرزەكان وەكو كات بە دوای یەكدا دێن بەڵام ئەگەر رووداویان تێدا تۆمار نەكرێت ئەوە لە رووی كاتەوە هیچ بایەخێكیان نابێت. هەروەك هاتن و تێپەڕینی وەرزەكان وەكو كات لەسەر زەمینەیەك یان شوێنێك دیاری دەكرێت و مانای هەیە، ئەو زەمینەش بە گوێرەی دەقەكە یان ئەو شوێنەیە كە دەقەكەی تێدا بەرهەم دێت، یان دەقەكە لێی دەدوێت و پەیوەندی راستەوخۆی بە دەقەكەوە هەیە. ئاشكرایە ئەو شوێنەی ئەم دەقە پێوەی پەیوەستەو لێی دەدوێت كوردستانە. بەڵام دیسان بایەخی شوێنیش تەنیا كاتێك گرنگەو پێناسەی هەیە كە رووداوی تێدا رووبدات. لێرەدا بەئاشكرا دیارە كە شوێن و كات لە روانگەی رووداوەوە باس ناكرێن كە مەبەستمان لە رووداویش ئەوەیە كە ببێتە هۆی گۆڕانكاری و گواستنەوە. بەڵكو كات و شوێن لەم دەقەدا لەو روانگەیەوە دەناسێنرێن كە پێكەوە تیایاندا مەرگ، كارەسات، وێرانكاری باس دەكرێن، ئەویش لە شێوەی گێڕانەوە یان وەسفكردندا. كە لە پشتی ئەم وەسفكردنە تراژیدیایەوە كەسێتیەكی بەسەرخۆدا شكاوە هەیەو ئەو بارە تفت و تاڵە دەلاوێنێتەوە. لە راستیدا دەشێ ئامانجی پشتی ئەو لاواندنەوەیەش تەنیا بزواندن و وروژاندنی سۆزو بەدەستهێنانی لایەنگیری ئەوانی دەرەوەی زەمینەو مێژووی ئەم تراژیدیایە بێت. لەكاتێكدا رووداو بكەرێكی كارا لە پشتیەوە راوەستاوەو خۆی شتەكان دەگۆڕێت، بەڵام ئەمە لەسەر جوگرافیای دەقەكە نادیارەو هەر بەوپێیەش بكەرێكی لەو جۆرە لە دەرەوەی دەقەكەشدا ئامادەبوونی نیە.\nوەرزی یەكەم كە بەهارە، چاوەڕوانی ئەوەی لێدەكرێت كە بە گوڵ و جوانی جۆراوجۆرەوە بێت و رازاوەیی خۆی نمایش بكات، بەڵام لەبری ئەوە هەواڵی مەرگ و لە سێدارەدانی لیستێكی تر لە قوربانیەكان لەبەر دەركی سەرادا رادەگەیەنێت. لێرەدا شووناسی بەهار كە جوانی و ئاهەنگ گێڕانە دەگۆڕێت بۆ فرمێسك و ماتەمی و پرسە گێڕان و زەمینەی ئەو پرسە گێڕانەش دیاری دەكرێت كە بەردەركی سەرای سلێمانیە، كە بەردەركی سەرای سلێمانی لە خۆیدا هەڵگری هێمای راپەڕین و بەرگریە بەڵام ئێستا دەبێتە جێگای هەڵواسین.\nهاوین كە وەرزی كشتوكاڵ و بەرهەمهێنان و كارو فرمانە لەم جوگرافیایەدا و كانی و چەم و روبارەكان كە سەرچاوەی بەرهەمهێنان و درێژەپێدەری ژیانی ئاسایین، لە لایەكی ترەوە جوانی و رەنگینی لەم وەرزە گەرم و وشكەدا دەبەخشنەوە، ئێستا لەبری هاژەو كەفچڕینی چەم و چالاكی و كارو جوڵە ئەم زەمینەیە شوێنی هێرشی فڕۆكەو بۆمباران و رشتنی گازی كیمیاویە. واتە ئەم وەرزەش لەبری بەرهەمهێنان گۆڕاوە بۆ مەرگ و وێرانكاری و لە ناوبردن. پایز كە وەرزی گەڵارێزانە، خۆی هێمای هێوری وماتەمە، ئەوەی ئاماژەیەك بە زیندوبوونەوەو دەستپێكردنەوەی ژیان دەدات لەم وەرزەدا بارانی پەڵەیە، ئێستا ئەویش چارەنووسی دیار نیە. لێرەوە نەك ئومێدی هەنگاونان بەرەو ئاسۆیەكی نوێ نابینرێت، بەڵكو پێشبینی بۆ تراژیدیای گەورەتر دەكرێت و باس لە بارێكی خراپتر لە ساڵانی پێشووتر دەكرێت.\nوەرزی زستان كە بە گوێرەی ئەو زەمینەی دەقەكەی پێوەبەندە، هێمای ناكارایی و ساردوسڕی و جۆرێكە لە خۆ حەشاردان بە مەبەستی خۆپاراستن، ئەویش لە جوگرافیای دەقەكەدا زیاتر فەزای گشتی دەقەكە دەچەسپێنێت و لە ئیقاعێكی كپدا باسی پاشەكشەی ئەوانە دەكات كە دەشێ هیوای گۆڕانكارییان لەسەر بنیاد بنرێت. ئەوان بەخۆیان و چەكەكانیانەوە دەكشێنەوە بۆ ئەشكەوت، ئەشكەوتیش دەلالەتی خۆحەشاردان و چوونە باری سڕبوون هەڵدەگرێت. لەپاڵ ئەوەشدا زمانی یەكەمی دەقەكە بێ هیوابوونی ئەم كەسێتیە یان ئەم هێزە لە ئەنجامدانی كار یان درووستكردنی رووداو نیشان دەدات. ئەمەش هاوشانە لەگەڵ ئەو فەزا كارەساتبارو پرسەییەی كە باڵی بەسەر جیهانی دەقەكەدا كێشاوەو لە راستیدا پێشبینی مەرگەساتی زیاترو ترسناكترو فراوانتری لێدەكرێت. هەرچەندە لە كۆتایی وەسفی وەرزی زستاندا تروسكەی هیوایەك بۆ رابوونەوە نیشان دەدرێت بەڵام پێدەچێت ئەوە تەنیا وەكو جۆرێك لە هەوڵدان بێت بۆ رێگرتن لە هەرەسی زیاتر یان تەواوەتی.


کۆبوونەوەی ئەندامانی کومیتەی ڕێکخستنی PAK لە هولەند بەڕێوەچوو | نوێنەرایەتی ئوروپا پارتی ئازادیی کوردستان\nکۆبوونەوەی ئەندامانی کومیتەی ڕێکخستنی PAK لە هولەند بەڕێوەچوو\nسەعات 14:00رۆژی شەممە 25ی مانگی خاکەلێوەی2718ی کوردی 14ی ئاپریلی ساڵی2018ی زایینی\nلە شاری ئامستردام وڵاتی هولەند، کۆبوونەوەی بەشێک لە ئەندامانی پارتی ئازادیی کوردستان بە ئامادەبوونی ئه‌فشار ئه‌قده‌سی ئه‌ندامی کۆمیته‌ی ناوه‌ندی و به‌رپرسی نوێنه‌رایه‌تی ئوروپای PAK بەڕێوەچوو.\nکۆبوونەوەکە بە ساتێک بێدەنگی بۆ بەرزڕارگرتنی یادی شەهیدی سەرکردە کاک سەعید یەزدانپەنا و سەرجەم شەهیدانی کورد و کوردستان و گیانبەختکردووانی کارەساتی تاوانەکانی ئەنفال به لێدانی سروودی ئەی رەقیب دەستیپێکرد.\nپاشان هەڤاڵا حەمید محەمەدی بەرپرسی کۆمیتەی PAK له ئامستردام و دەرووبەری بەخێرهێنانی هەڤاڵان کرد.\nپاشان خاتوو چیمەن نەقشبەندی بەرپرسی کۆمیتەی رێکخستنی هولەند، وێڕای سوپاس هەڤاڵا حەمید محەمەدی بەرپرسی کۆمیتەی PAK له ئامستردام و دەرووبەری و بەخێرهێنانی هەڤاڵانی کرد و تەوەرەکانی کۆبوونەوەکەی خستەڕوو.\nبەشێکی دیکەی کۆبوونەوەکە تەرخان کرابو بۆ باسکردن لەسەر شێواز و چۆنیەتی کارکردن لە داھاتودا و چەندین بڕیار لەو پێوەندیەدا پەسند کران.\n26ی مانگی خاکەلێوەی2718ی کوردی\n15ی ئاپریلی ساڵی2018ی زایینی


حكومه‌تی ناوه‌ند داوای چی له هه‌رێم كردووه؟ \nجێگری سه‌رۆك وه‌زیرانی عێراق، رایگه‌یاند: حكومه‌تی ناوه‌ند داوای له هه‌رێمی كوردستان كردووه بۆرییه‌كانی گواستنه‌وه‌ی نه‌وت ببه‌ستێته‌وه به بۆرییه‌كانی هێڵی نیشتیمانییه‌وه.\n(حسێن شه‌هرستانی)، جێگری سه‌رۆك وه‌زیرانی عێراق بۆ كاروباری وزه، به ئاژانسی رۆیته‌رزی رایگه‌یاند: حكومه‌تی عێراق داوای له حكومه‌تی هه‌رێمی كوردستان كردوه هێڵی بۆرییه نه‌وتییه نوێیه‌كه‌ی ببه‌ستێته‌وه به بۆرییه‌كانی نه‌وتی نێوان (كه‌ركوك- جه‌یهان)ی توركیاوه.\nوتیشی: داوایان له حكومه‌تی هه‌رێمی كوردستان كردوه هه‌ردوو هێڵی بۆرییه‌كانی گواستنه‌وه‌ی نه‌وت ببه‌ستنه‌وه به هێڵی نیشتیمانییه‌وه تا به‌غدا ئاگاداربێت له رێژه‌ی هه‌نارده‌كردنی نه‌وتی خاوی هه‌رێم، به‌ڵام تائێستا وه‌ڵامیان له هه‌رێم وه‌رنه‌گرتوه‌ته‌وه.\nبڕیاره له‌ماوه‌یه‌كی نزیكدا، هێڵی گواستنه‌وه‌ی نه‌وتی هه‌رێم ته‌واو ببێت و به‌پێی زانیاریه‌كان، ئه‌م هێڵه له‌توانایدایه له رۆژێكدا 300 هه‌زار به‌رمیل نه‌وت هه‌نارده‌ی ده‌ره‌وه بكات


چەند گەڕەكێكی كەركوك ئاوی خواردنەوەیان پێناگات\nچەند رۆژێكە ئاوی خواردنەوە ناگاتە بەشێك لە ماڵەكانی گەڕەكی رەحیماواو فەرمانگەی ئاوی كەركوكیش هۆكارەكەی دەگەڕێنێتەوە بۆ بەرزی ماڵەكان و راشیدەگەیەنێت:” بەهۆی وەستانی پرۆژەكان و نەبوونی بودجەوە ناتوانن چارەسەری كێشەكە بكەن”.\nئەندازیار جیهان ئیبراهیم، جێگری بەڕێوەبەری فەرمانگەی ئاوی كەركوك، لە لێدوانێكیدا بۆ (هەواڵ)، رایگەیاند:”بەهۆی بەرزی چەند ماڵێكەوە لەگەڕەكی رەحیماواو چەند شوێنێكی دیكە، ئاو لە شێوەیەكی رێك ناگاتە ئەو ماڵانە”، ئەوەشیخستەڕوو:”بەشێكی دیكەی دواكەوتنی ئاو بۆ ئەو ماڵانە یاخود هەر نەگەیشتنی دەگەڕێتەوە بۆ ئەوەی كە چەند سەعاتێك ئاو بۆ ماڵان بەر ئەدرێتەوە كە لەكاتژمێر 6ی ئێوارەوە و بۆ 12 یا 1ی شەو دەبێت بۆیە تا بەشێك لە ماڵەكان بۆری ئاوەكانیان نەگرنەوە ناگاتە ئەو ماڵانەی شوێنەكانیان بەرزە”.\nبەوتەی جێگری بەڕێوەبەری فەرمانگەی ئاوی كەركوك، لە ئێستادا هیچ جۆرە چارەسەرێك بۆ كێشەی ئەو ماڵانە نیە بەهۆی ئەوەی كە پرۆژەكان وەستان و هیچ بودجەیەكی پێویستیش نییە تا بتوانین چارەسەری بكەین، هەروەها باسی لەوەشكرد:”لە گەڕەكی كوردستانیش هەوڵمانداوە چارەسەرێكی كاتی بۆ ئەو بابەتە بدۆزینەوەو لە رێگای بۆڕییەوە ئاو بە ماڵان بگەیەنین بەڵام بەهۆی نەبونی بۆڕییەوە لە كۆگا ئەوكارەش وەستاوە”.\n5/26/2018 1:49:43 AM


ڕۆژی 13ی تشرینی یەكەم\n- ڕۆژی 13ی تشرینی یەكەمی ساڵی 54ی زاینی، (نیرۆن) چووەتە سەر تەختی ئیمپراتۆرییەتی ڕۆمانی و كورسیی دەسەڵاتی ڕۆمەكانی گرتووەتە دەست، كە یەكێك بووە لە فەرمانڕەوا بە تواناكانی ئیمپراتۆرییەتی ڕۆمانی و دەسەڵاتی رۆمەكانی لە ئەوروپا و ئاسیا و ئەفریقادا زیاتر كردوە.\n- ڕۆژی 13ی تشرینی یەكەمی ساڵی 1792، بەردی بناغەی كۆشكی سپی لە شاری واشنتۆنی پایتەختی ئەمریكا دانراوە، كە دواتر بووەتە بارەگای سەرەكی و هەمیشەیی سەرۆكی ئەمریكا و بە درێژایی مێژووی ئەمریكا، هەموو سەرۆكەكان لەو كۆشكەدا فەرمانڕەوایەتیی ئەمریكایان كردووە.\n- دوای حەوت ساڵا لە شاڵاوی بەردەوامی سوپای فەرەنسا بۆ داگیركردنی خاكی جەزائیر و بەرگریكردنی شۆڕشگێڕان و هاوڵاتیانی شاری (قوستەنتینە)ی ئەو وڵاتە لە دژی هێزەكانی فەرەنسا، سەرئەنجام ڕۆژی 13ی تشرینی یەكەمی ساڵی 1837 هێزەكانی فەرەنسا توانییان شارەكە داگیر بكەن.\n- ڕۆژی 13ی تشرینی یەكەمی ساڵی 1881، (یەعازر بن یەهودا)ی سەركردەی جولەكەكان و ژمارەیەك لە هاوكارەكانی بڕیاریاندا لە میانی كۆبوونەوە و دانیشتن و ئاخاوتنەكانیاندا تەنها بە زمانی عیبری گفتوگۆ بكەن، ئەوەش بە سەرەتای زیندووكردنەوەی زمانی عیبری دادەنرێت و لەو ڕۆژەوە جولەكەكان هەموو هەوڵەكانیان خستەگەڕ لە پێناو بە ڕەسمی ناساندنی زمانی عیبری.\n- ڕۆژی 13ی تشرینی یەكەمی ساڵی 1884، حكومەتی ئینگلتەرا بڕیاریدا بۆ دەستنیشانكردنی كاتەكان پشت بە كاتی گرێنیچ ببەستێت و كردییە فەرمان لە سەرجەم دامودەزگا ڕەسمییەكانی دەوڵەتدا، چونكە ئەو كاتە وەكو ناوەندی سەرجەم كاتەكانی جیهان و ئەوروپا لەقەڵەم دەدرا.\n- ڕۆژی 13ی تشرینی یەكەمی ساڵی 1911، هێزە دەریاییەكانی ئیتاڵیا لە كەناراوەكانی لیبیا دابەزین بە ئامانجی داگیركردنی خاكی ئەو وڵاتە و لە ئەنجامیشدا شەڕ و پێكدادانی سەخت لە نێوان هێزەكانی ئیتاڵیا و شۆڕشگێڕانی لیبیادا بەرپا بوو كە ماوەی چەندین ساڵی خایاند و خەڵكی لیبیا بەردەوام بوون لە خەبات و سەدان هەزار كەسیان بوونە قوربانی هەتا هێزە داگیركارەكانیان وەدەرنا و سەربەخۆییان راگەیاند.\n- ڕۆژی 13ی تشرینی یەكەمی ساڵی 1919، نوسەر و ئەدیب و شاعیری ناوداری دانیماركی (كارڵا گیلۆرۆب) كۆچی دوایی كردووە، كە بە هۆی داهێنان و رۆَڵبینینی لە خزمەتكردنی ئەدەبی جیهانیدا ساڵی 1917 خەڵاتی نۆبڵی لە بواری ئادابدا پێبەخشراوە.\n- دوای كودەتای كەمالییەكان و ڕوخانی دەوڵەتی عوسمانی، ڕۆژی 13ی تشرینی یەكەمی ساڵی 1923 حكومەتی توركیا بڕیاریدا، پایتەختی ئەو وڵاتە لە شاری ئیستانبوڵەوە كە ماوەی چەندین سەدە بوو پایتەختی دەوڵەتی عوسمانی بوو بگوێزرێتەوە بۆ شاری ئەنكەرە.\n- ڕۆژی 13ی تشرینی یەكەمی ساڵی 1925، (مارگرێت تاتچەر)ی سەرۆك وەزیرانی بەریتانیا لە دایك بووە، كە بە ژنە ئاسنینەكە ناسراوە و لە سەردەمی دەسەڵاتەكەی ئەودا لە هەشتاكانی سەدەی بیستەمدا بەریتانیا گەشەی زۆری كردووە و رۆڵی زۆری بینیوە لە یەكلاییكردنەوەی كێشەكانی جیهاندا.\n- ڕۆژی 13ی تشرینی یەكەمی ساڵی 1954، دەستەی یەكێتیی نیشتمانیی بەحرەین پێكهێنراوە كە بزووتنەوەیەكی ڕزگاریخوازی بەحرەینی بووە و خەباتی لە دژی داگیركاری بەریتانی كردووە، بە ئامانجی ڕزگاركردنی ئەو وڵاتە لە ژێردەستەیی و بیری دواكەوتووی خێڵەكی.\n- ڕۆژی 13ی تشرینی یەكەمی ساڵی 1970، لە سەردەمی سەرۆكایەتیی (سولەیمان فەرەنجییە)دا كابینەی حكومەتی لوبنان بە سەرۆكایەتی (سائب سەلام) پێكهێنراوە.\n- ڕۆژی 13ی تشرینی یەكەمی ساڵی 1987، مەفرەزەكانی هێزی پێشمەرگەی كوردستان لە سەر ڕێگەی نێوان (شوان -تەقتەق)و (چەمچەماڵا - سەنگاو) چەند چالاكییەكی گەورەیان لە دژی سوپای عێراق ئەنجامدا و زیانێكی زۆری گیانی و ماڵییان بە هێزەكانی بەعس گەیاند.\n- ڕۆژی 13ی تشرینی یەكەمی ساڵی 1988، نوسەر و ئەدیب و ڕۆماننوسی ناوداری گەلی میسر (نەجیب مەحفوز) خەڵاتی نۆبڵی ساڵی 88ی لە بواری ئادابدا پێبەخشراوە.\n- ڕۆژی 13ی تشرینی یەكەمی ساڵی 1990، بەتۆمەتی هەڵگەڕانەوە لە وڵات هێزە هاوبەشەكانی سوریا و لوبنان پرۆسەیەكی سەربازییان لە دژی (میشال عەون)ی فەرماندەی گشتیی هێزە چەكدارەكانی لوبنان و سەرۆكی حكومەت ئەنجامدا كە لە كۆشكی (بەعەبدا)دا بوو، بەو هۆیەشەوە بەشێكی زۆر لە لایەنگر و هاوكارەكانی میشال عەون كوژران و دەستگیر كران، خۆیشی ناچاربوو پاشەكشە بكات و خۆی حەشار بدات، بەڵام دواتر لە پرۆسەیەكی سەربازیدا دەستگیر كرا و خرایە گرتووخانەیەكی وەزارەتی بەرگرییەوە.\n- دوای داگیركردنی خاكی كوەیت لەلایەن سوپای عێراقەوە، ڕۆژی 13ی تشرینی یەكەمی ساڵی 1990، لە شاری (جەددە)ی عەرەبستانی سعودی كۆنگرەی نیشتمانیی كوەیتی بە چاودێریی (شێخ جابر ئەحمەد سوباح)ی میری كوەیت سازكرا كە ئامانج لێی گفتوگۆ و هەڵسەنگاندنی ڕەوشی خەڵك و دەسەڵاتی كوەیت بوو لە پاش داگیركردنی خاكەكەیان.\n- ڕۆژی 13ی تشرینی یەكەمی ساڵی 1996، لە شاری هەولێر لیژنەیەكی باڵا پێكهێنرا بە مەبەستی هاوكاریكردن و یارمەتیدانی ئەو كوردانەی كە لەلایەن ڕژێمی بەعسەوە لە شاری كەركوك و ناوچەكانی تر دەركرابوون.\n- ڕۆژی 13ی تشرینی یەكەمی ساڵی 1998، حكومەتی یۆگۆسلافیا ڕەزامەندیی لەسەر بڕیارێكی ئەنجومەنی ئاسایشی نێودەوڵەتی پیشاندا بە پێدانی مافی ئۆتۆنۆمی بە هەرێمی كۆسۆڤۆ كە زۆرینەی دانیشتوانەكەی موسڵمانی بە ڕەچەڵەك ئەلبانی بوون و داوای جیابوونەوەیان دەكرد لە یۆگۆسلافیا.\n- ڕۆژی 13ی تشرینی یەكەمی ساڵی 2002، بۆ یەكەمجار لە مێژووی دەوڵەتی سوریادا كۆڕێك لە شاری دیمەشقی پایتەخت بەڕێوەچوو، كە تایبەت بوو بەتاووتوێكردنی ڕەوشی كورد لە خۆرئاوای كوردستان، كۆڕەكەش لەلایەن پارتی دیموكراتی پێشكەوتنخوازی كوردەوە بەڕێوەچوو ژمارەیەكی زۆر كەسایەتیی سیاسی و ڕۆشنبیری كورد و عەرەبی سوریایی بەشدارییان تێدا كرد، ئاماژە بەوەش كرا كە نەتەوەی كورد دووەم نەتەوەی سوریان و 11%ی كۆی دانیشتوانی ئەو وڵاتە پێكدەهێنن.\n- ڕۆژی 13ی تشرینی یەكەمی ساڵی 2004، پەرلەمانی كوردستان كۆنگرەیەكی تایبەتی سازكرد بە مەبەستی تاووتوێكردنی تاوانەكانی جینۆساید كە لەلایەن ڕژێمی بەعسەوە بەرامبەر بە گەلی كورد لە باشوری كوردستان ئەنجام درابوون، تێیدا داوا كرا سەرجەم سەرانی ڕژێمی بەعس كە دەستیان بە خوێنی هاوڵاتیانی كورد سورە دادگایی بكرێن و حكومەتی عێراق قەرەبووی مادیی و مەعنەویی كەسوكاری قوربانییەكان بكاتەوە.


قەیرانی یەكێتیی ئەوروپا و ئابووریی بریتانیا – Knwe.org\nسەرەکی » ئابووری » قەیرانی یەكێتیی ئەوروپا و ئابووریی بریتانیا\nدوای ئەوەی بۆ جاری دووەم پلانەكەی تێرێزا مای بۆ دەرچوون لە یەكێتیی ئەوروپا لە ئەنجومەنی گشتیی بریتانیا شكستی هێنا، بژاردەی زۆری لەبەردەستدا نەماوە، لە راستییدا جگە لە دوو بژاردە هیچی تری نییە، یەكەمیان، دەرچوونی بریتانیایە لە یەكێتیی ئەوروپا بەبێ هیچ رێككەوتنێك، دووەمیان، دەنگدانی ئەنجومنی گشتیی بریتانیایە لەسەر درێژكردنەوەی ماوەی دەرچوونیان لەو یەكێتییە، واتە سڕكردنی بەندی (50) پەیماننامەی لشبۆنەیە.\nبەدەستهێنانی زەماناتی نوێ\nشكستی لە ئەنجومەنی گشتیی بریتانیا بۆ مای زۆر قورس كەوتەوە، بەتایبەتی هەندێك لە مێدیاكانی بریتانیا بە ئابڕووچوون ناویان برد، چونكە رێژەی ئەوانەی پلانەكەیان رەتكردەوە زۆر بوو، ئەگەرچی رێژەكە لە رێژەی رەتكردنەوەی یەكەمی رێككەوتنەكە كەمتر بوو. لەم كاتەدا لەسەر گۆڕەپانی بریتانیا پشێوییەكی سیاسیی هەیە، تەنانەت ناكۆكییەكانی ئەم پرسە گەیشتۆتە ناو خودی حكومەت، كە دەبوو یەك هەڵوێست بێت.\nوەك بەرپرسەكانی یەكێتیی ئەوروپا دەڵێن، لەوەیان زیاتر نییە كە بە بریتانییەكانی بدەن، لەسەر ئەو بنەمایە، میشێل بارنێیەی گەورە دانوستكاری ئەوروپییەكان زۆر روون بوو، كاتێك لە دوای شكستی پلانەكەی مای لە ئەنجومەنی گشتیی بریتانیا گوتی، كێشەكە لە لەندەن چارە دەبێت نەك لای ئێمە. واتە دەبێ تێزێزا مای جاریكی تر بیر لەوە نەكاتەوە بگەڕێتەوە برۆكسل بۆ دانوستان یان بۆ بەدەستهێنانی زەماناتی نوێ، بەتایبەتی كە یەكێتیی ئەوروپا چەند مانگێكە لەبەر هەر هۆكارێك ئامادە نییە جارێكی تر دۆسێی دانوستان بكاتەوە، چونكە ئەوەی لەسەری رێككەوتون لەگەڵ بریتانیا گۆڕانی تێدا ناكرێت، پێویستە لەندەن خۆی كێشە سیاسی و حزبییەكانی لە وڵاتەكەی خۆی چارەسەر بكات.\n(10 %) بەهاكەی لە دەست بدات\nیەكێتیی ئەوروپا پێی وایە ئەو زەماناتانەی ئەم دواییە بە لەندەن دراون بەسن بۆ ئەوەی رێككەوتنەكەی نێوانیان لە ئەنجومەنی گشتیی بریتانیا تێپەڕێنرێت، بەڵام ئەنجومەنەكە رەتیكردەوە.\nحكومەتی بریتانیا هیچ رێگەیەكی تری لەبەردەم نەماوە، تەنیا دوو هەفتە ماوە بۆ كاتی كشانەوەی بریتانیا لەو یەكێتییە، بەپێی ئەو ئاگاداریییەی لەسەر ئاستی بزنس و خودی بەرپرسانی بریتانی بە حكومەتیان داوە، كشانەوە بەبێ رێككەوتن كارەساتێكی راستەقینە دەبێت بۆ بریتانیا، تەنانەت مەزندەكانی وەزارەتی دارایی بریتانیا ئاماژە بۆ ئەوە دەكەن، ئەگەری هەیە ئابووریی بریتانیا (10 %) بەهاكەی لە دەست بدات ئەگەر هاتوو بەبێ رێككەوتن لەو یەكێتییە بكشێتەوە. واتە كشانەوە بەبێ رێككەوتن بە دوور دەزانرێت، دوور لە دەنگی هەندێك لە نوێنەران بەتایبەتی پارتی پارێزگاران كە داوای كشانەوە دەكەن بە هەر رێگەیەك بێت، چونكە لای ئەوان گرنگ ئەوەیە لەكاتی خۆیدا جیا ببنەوە تا پابەندبن بە داوای زۆرینەی بریتانییەكان كە دەنگیان بۆ كشانەوە دابوو.\nئەگەری ئەنجامدانی هەڵبژاردنی پێشوەختە\nحكومەتەكی تێرێزا مای لاوازە، تەنانەت هەندێك لە نوێنەرانی حزبەكەیشی ئاماژەیان بۆ ئەوە كردووە كە مای ناتوانێ كۆنترۆڵی گۆڕەپانەكە بكات، لەگەڵ ئەوەشدا لەم كاتەدا باس لە گۆڕینی ناكەن، بەوەی رەوشەی ئێستا نائاساییە، ئەمەش ئەگەری ئەنجامدانی هەڵبژاردنی پێشوەختە بەدوور دەزانرێت. بەگشتی هەرچییەك بێت، جارێكی تر گەمەكە هاتەوە یاریگای بریتانیا، هێشتا گرێی ئیرلەندە چارەسەر نەبووە، لەم رووەوە ئەوروپا هیچ زەمانەتێكی نەداوە تا حكومەتەكەی مای بتوانێ رێككەوتنەكە بخاتە دەنگدانەوە لە ئەنجومەنی گشتیی بریتانیا، ئەگەر ناڕازییەكانی پلانەكەی مای كەمتریش بووبن، بەڵام هیچ شتێك لەسەر گۆڕەپانی سیاسیی بریتانیا بۆ قۆناغی داهاتوو مسۆگەر نییە، واتە ئەو دۆسێیە لە حكومەت وەردەگیرێتەوە، ئەمەش ئاماژەیەكی تری لاوازی ئەو حكومەتەیە كە بە هاوپەیمانێتیی پارتێكی بچوكی ئیرلەندەی حوكمڕانی دەكات، ئەمە راستەوخۆ دەبێتە هۆكارێكی راستەوخۆی پەكخستنی بەدەستهێنانی دەنگی پێویست بۆ پلانەكەی مای بۆ دەرچوون لە یەكێتیی ئەوروپا.


چه‌مكی سیاسه‌ت و ئه‌ده‌بی سیاسی\nئابووری ،كه‌لتوور،مێژوو جوگرافیای هه‌ر كۆمه‌ڵگه‌یه‌ك ،جۆرو ئاڵۆزییه‌كانی سیاسه‌تی ئه‌و كۆمه‌ڵكه‌یه باس ده‌كه‌ن .سیاسه‌ت گوشراویی سه‌ده‌ها هۆكاره كه‌له قووڵایی ئاڵۆزییه‌كانی خۆی ،پێكهاته‌ییه‌ك به ناویی "ده‌سه‌ڵات" پێكدێنێت.هه‌ڵێنجانی خه‌ڵق به گشتی له ووشه‌ی سیاسه‌ت (پۆلتیك) فێڵ و درۆیه كه‌بۆ به‌رێوه‌بردن و باشتركردنی كاروباری تاكه‌كه‌سی یان به مه‌به‌ستی به‌رده‌وام بوون له سه‌ر ده‌سه‌ڵات به كار ده‌برێت .به‌ڵام هه‌ڵێنجانی نوخبه له سیاسه‌ت ،به ده‌ست هێنانی زانست و پاراستنی ده‌سه‌ڵاته كه به بۆیه‌ی "هونه‌ر" رازاوه‌ته‌وه و ده‌بێته هۆی به هێزكردنی حكومه‌تی نوخبه له سه‌ر جه‌ماوه‌ر .لێره ئه‌نجامه‌كانمان بۆ ده‌رده‌كه‌وی! كه‌واته :\nسیاسه‌ت هه‌م زانسته وهه‌م هونه‌ر-زانسته، چوونكه یاساكان وپێوه‌ره‌كان و ستراكچه‌ره‌كانمان له روانگه‌یه‌كی زانستیه‌وه ده‌خاته به‌ر باس و شرۆڤه كردن .\nهونه‌ریشه ،چونكه به بێ بوونی رۆحی سیاسی ،دینامیك بوون ،زیره‌كی ،كراوه‌یی و مرۆڤ دۆستی و هه‌بوونی زانیاری ته‌واو له كۆمه‌ڵگه ناتوانین خه‌ریكی كاروباری سیاسه‌تی وڵات بین .\nبۆ ئه‌وه‌ی كه ببین به سیاسه‌تمه‌دارێكی به‌رجه‌سته ،ده‌بێت فێربین و بزانین كه چ كه‌سێك ده‌یباته‌وه و چ ده‌باته‌وه ،بۆ كوێ ده‌یبات ،چۆن ده‌یبات ،بۆچی ده‌یبات وه به پشتگیریی كام هێزو ئاوازێك بردوویه‌تیه‌وه .\nئێمه له زانستی سیاسه‌ت ده‌خوێنین ،حكومه‌ت به مه‌به‌ستی به‌رێه‌بردنی كاروباری وڵات ،وه له په‌یوه‌ندی كردن له گه‌ڵ حزب وچین و قه‌واره كۆمه‌ڵایه‌تیه‌كان ،چ عه‌قڵێكی سیاسی به كار دێنێت ،وه بۆ به‌رقه‌رار كردنی ڕێكخستنێكی كۆمه‌ڵایه‌تی له ئاراسته‌ی به‌رژه‌وه‌ندییه گشتیه‌كان ،چ ده‌سه‌ڵاتێك به كار بهێنێت ...\nهه‌ر حكومه‌تێك جۆری سیاسه‌تی پراكتیكی خۆی ،به ده‌سه‌ڵات و زانست دابین ده‌كات و به هۆی زانستی سیاسییه كه بنه‌ماكانی حكومه‌ت به هێز ده‌كرێت .كه‌واته عه‌قڵی بێ زانست و بیركردنه‌وه‌و بێ هونه‌ر ،حكومه‌ت له ده‌سه‌ڵات پڕ له خاڵی ده‌كات ،چونكه بنه‌مای ده‌سه‌ڵاتی حكومه‌ت ،جه‌ماوه‌ره‌و جه‌ماوه‌ری بێ ده‌سه‌ڵات ،حكومه‌تێكی بێ هێز پێكدێنێت ."ئه‌ره‌ستۆ" له‌و رووه‌وه مرۆڤی به ئاژه‌ڵی سیاسی ناوزه‌د كردووه (پۆڵتیكاڵ ئه‌نیمڵ) كه هه‌ڵبژاردنی مرۆڤ به عه‌قڵ كۆنترۆڵ ده‌كرێت ،بوونه‌وه‌رێكه له رێگه‌ی عه‌قڵه‌وه ،زانست رێنه‌مایی ده‌كات و زانستی له ژێر ئاڵای بڕوا جێگیر ده‌بێت .\nبه بڕوای ئه‌ره‌ستۆ ،مرۆڤ بوونه‌وه‌رێكی سیاسیه كه به بیركردنه‌وه ژیان به سه‌ر ده‌بات وه له رێگه‌ی هه‌وڵدان و پشكنینی په‌یوه‌ندییه گشتیه كانی خۆی له گه‌ڵ كه‌سانی تردا ،ژیان دروست ده‌كات .به‌ڵام په‌یوه‌ندی سیاسی ده‌سكه‌وت و ده‌ست هاوه‌ردی په‌یوه‌ندیداره به ڕه‌وتی زانیاری .دوای ده‌ركه‌وتنی میدیاكانی ده‌نگ و ره‌نگ ،زانیاری له رێگه‌ی چاپ كردن بۆ به ده‌ست هێنانی زانیاری ،گرنگی پێشووی خۆی له ده‌ست دا.هه‌روه‌ها ئه‌و ریكلامه حكومیانه كه پاراستنی ده‌سه‌ڵاتیان له ئه‌ستۆدا بوو،به هۆی میدیا ئه‌لكترۆنییه‌كانه‌وه ئاسانتر بوو.\nپه‌یوه‌ندی كاریگه‌ری ده‌خاته سه‌ر هه‌موو لایه‌نه‌كانی سیاسه‌ت ،به‌ڵام تایبه‌تمه‌ندی به‌رجه‌سته له سه‌رده‌می ئێسته‌دا،بریتیه له :په‌یوه‌ندی نێوان سیاسه‌تمه‌داران و هاوڵاتیان وه هه‌روه‌ها په‌یوه‌ندی نێوان ئه‌وان له گه‌ڵ ده‌وڵه‌ته‌كان له ئاستی نێو ده‌وڵه‌تی .\nله ئه‌ده‌بیاتی سیاسی ،په‌یوه‌ندی دیپلۆماسی به هۆی زمانی زانستی و هونه‌ریه كه وڵاتێك له ئاستی نێو ده‌وڵتیدا ده‌ناسرێت .دیپلۆماته‌كان هه‌وڵ ده‌ده‌ن له كاتی به‌یان كردنی قسه‌كانیان و په‌یوه‌ندییه دپلۆماتیه‌كانیان ،له‌و وشانه‌ی كه ده‌بنه هۆی ئاڵۆز بوون و نیگه‌رانی هه‌روه‌ها تێكچوونی په‌یوه‌ندییه‌كانی نێوان دووره په‌رێزی بكه‌ن .\nنه‌زاكه‌تی دپلۆماسی و ئه‌ده‌بی سیاسی ،جۆری په‌یوه‌ندییه نێوده‌وڵه‌تییه‌كان ده‌رده‌خا .له‌و رووه‌وه كه سیاسه‌ت ئامرازێكه بۆ دابین كردنی په‌یوه‌ندی نێوان وڵاتان\nله ئاستێكی نێوده‌وڵتی و هه‌روه‌ها ده‌رخه‌ری په‌یوه‌ندی نێوان حزب و هێزه سیاسی و كۆمه‌ڵایه‌تیه‌كانی چالاكی كۆمه‌ڵگایه وه له هه‌مووی گرنگتر زانستی سیاسی رێگه‌و ئامرازه‌كانی حكومه‌ت كردن و چالاك ڕاگرتنی بازنه‌ی ئامرازه‌كانی ده‌سه‌ڵاتت پیێ نیشان ده‌دات .رۆژ تا رۆژ دێت كۆمه‌ڵگه مرۆییه‌كان سیاسی ده‌بن ،هه‌ستی سیاسی وبیروڕاو هه‌ڵوێسته سیاسیه‌كان به‌رز ده‌بنه‌وه ،بۆیه زۆر پێویسته تا زانستی سیاسی و هونه‌ری هاوتا كردنی له كارووباری رۆژانه‌ماندا فێربین و له شێوه‌و ریبازه تازه‌كانی سیاسی كه‌ڵك وه‌رگرین .\nرێره‌وانی رێگه‌ی سه‌عاده‌ت و خۆشبه‌ختی مرۆڤ به بێ بوونی ئه‌زموونی سیاسی وبه كار هێنانی هونه‌ری ئه‌و زانسته گرنگه ،ناتوانن بگه‌نه ئه‌نجام و مه‌به‌ستێكی دیاری كراو وه له به‌رامبه‌ر دێویی نه‌زانی و تاریكیدا سه‌ركه‌وتوو نابن .


دکتۆر عەلی ئەحمەد:بەشێکی زۆر لە پلان و ستراتیژی پارتە کوردیەکاندا لە باشور لە خزمەتی خەڵکی کوردستاندا نەبوە\nدیارە هەر کام لە پارتەکانی باشوری کوردستان جۆرە پەێڕە و پرۆکرامێکیان هەیە و جۆرەها درووشم کە لە پێناوێدا تێدەکۆشن.\nبەلای کەم بە پێی ئەزمونی 27 ساڵەی رابوردوو تا چەند ئەم پارت و لایەنانە درووشمەکانیان لە پێناوی گەل و نیشتماندا بوە تاکو درووشمی بریقەدار تەنها لە پێناو بەرژەوەندی پارتەکانیاندا ؟\nدکتۆر عەلی ئەحمەد مامۆستای زانکۆێ سلێمانی لە کولیژی یاسا لە هەڤپەیڤینێکدا لەگەڵ بەشی کوردی دەنگی ئەمەریکا دەڵێت " من پێیم وایە بە شێوەیەکی گشتی ناتوانین بڵێن پلانەکانیان یان ستراتیژیەکانیان لە بەرژەوەندی گەلی کوردستان نەبوە، بەڵام لە هەمان کاتیشدا ئەتوانین بلێن بەشێکی زۆر لەو ستراتیژیانەیان یان پلانەکانیان کە هەیانبوە، ئیتر بە مەبەست بوە یان بە بێ مەبەست لەوانەیە خزمەتی خەڵکی کوردستانی نەکردبی وەکو پێویست لە باشوری کوردستان ".\nدکتۆر عەلی هەر وەها دەڵێت " بێگومان نەبوونی متمانە بە دەسەڵاتدار کە ئەمەش خۆێ لە خۆێدا یەکێک لە بنەما سەرکیەکانی مەبدئی شرعیەتە کە ئەو دەسەڵاتە ماوەیەکی زۆر پێشلی لە مافەکانی خەڵکەکەی بکات یاخود لە هەندێ کار تێوە بگلێت متمانەی نەمێنێت لە ناو کۆمەڵگادا، ئەو کاتە کۆمەڵگاش ئەگەر هات و کارێکی باش بکەن پارتەکان لەوانەیە لەسەر ئەوەش بە شێوەیەکی گوماناوی سەیریان بکەن، چونکە وێنەکە لە لای ئەوان ئەوەیە کە ئەم پارتانە بۆ بەرژەوەندی میللەتەکە هەوڵ نادەن، ئەڵبەتە ئەمە مەرج نییە لە هەموو کاتێکدا راست بێت ".\nدکتۆر عەڵی دەشڵێت " کێبرکی لەسەر پۆستەکان کارێکی ئاساییە، عێراق ئێستاکە لە لیستی ئەو وڵاتانەی کە زۆرترین گەندەڵیان تێدایە وە ئاستی خزمەتگوزاریەکان لە عێراقدا کە لێرەدا باسی وەزیرە کوردەکان دەکەین بەراستی بە هیچ شێوەیەک باش نەبوە وە ئەمەش ئەو وزارەتانە دەگرێتەوە کە کوردی تێدا بوە، ئەگەر هەر بەو شێوەی لە رابوردوودا وەزارەتەکانیان بەرێوە بردووە لەسەر بەردەوام بن هیچ چاوەروان ناکرێ کارێکی باشتر ئەنجام بدەن ".\nInterview with Dr. Alli Ahmad